
1 လၢစီၤအဃၤၡဝ့ရိၣ် အမုၢ်နံၤတဖၣ်န့ၣ် (အဝဲဒၣ်မ့ၢ် စီၤအဃၤၡှဝ့ရိာ် လၢအကဲစီၤပၤ လၢဟံၣ်ဒူၤပၢၢ် လၢကူၤၡး, လၢကီၢ်တကယၤ ခံဆံနွံဘ့ၣ် အဖီခိၣ်လီၤ.) 2 တၢ်မၤအသး လၢမုၢ်နံၤတဖၣ်န့ၣ် တုၤစီၤပၤ အဃၤၡဝ့ရိၣ် ဆ့ၣ်နီၤ လၢအဘီမုၢ်အလီၢ် ပစိာ် အဖီခိၣ်န့ၣ် လၢအအိၣ်ဝဲ လၢနူၢ်ၡူၡၣ် အပူၤ 3 ဒီးလၢအကဲစီၤပၤ သၢနံၣ်တနံၣ်န့ၣ် မၤဝဲ တၢ်အီၣ်တၢ်အီ လၢအပဒိၣ်ဖးဒိၣ်, ဒီး အခ့အပှၤ ခဲလၢာ် အဂီၢ်လီၤ. ဒီးပၤရာ် ဒီးမၤဒဲ အစိအကမီၤ, ပှၤအခိၣ်တဖၣ်, ကီၢ်အပဒိၣ်ဖးဒိၣ်တဖၣ်န့ၣ် အိၣ်ဝဲ လၢအမဲာ်ညါလီၤ. 4 တုၤနုၤတစု ဒုးနဲၣ်ဝဲ အဘီအမုၢ် အလၤကပီၤ, အတၢ်ထူးတၢ်တီၤ, ဒီးအကဟုအကညီၢ် အလၤကပီၤ အါနံၤအါသီ, အနံၤ တကယၤ ဃိးဆံညါလီၤ. 5 ဒီးတုၤ မုၢ်နံၤတဖၣ်န့ၣ် ပှဲၤထီၣ် ဝံၤဒီး, စီၤပၤ မၤ တၢ်အီၣ်တၢ်အီ လၢကယဲၢ် ပှၤအဂီၢ် လၢအအိၣ်ဝဲ လၢနူၢ်ၡူၡၣ် အပူၤ, ဒီးဒိၣ်ဒီးဆံး လၢစီၤပၤ အနူၢ် အတၤသၣ်အလီၢ် အဂၢၤပူၤ နွံနံၤလီၤ. 6 တၢ်ဝါ, တၢ်ဝါကၢ်ပၣ်, ဒီးတၢ်လါစၢဃာ် အသးဒီးကွီၤစ့, ဒီးထူၣ်လၢၢ်ဝါ လၢပျံၤဖှီဝါကဆှၣ်, ဒီး တၢ်လုးတကုာ် အိၣ်ဝဲလီၤ. လီၢ်မံအလီၢ်န့ၣ်မ့ၢ် ထူ ဒီးစ့ လၢအအိၣ်ဝဲ လၢတၢ်ဒါကံၣ်ဃ့ ဒီးလၢၢ်ဘဟး, ဒီးလၢၢ်ဝါ, ဒီးလၢၢ်ဒၢ်, ဒီးလၢၢ်သူ အဖီခိၣ်လီၤ. 7 ဒီးဒုးအီဝဲ လၢလီခီထူ, (လီခီန့ၣ်မ့ၢ် အလီၤဆီလိာ်အသးလီၤ.) ဒီးဘီမုၢ်အစပံးထံ အိၣ်အါအါကလဲာ် ဒ်လၢစီၤပၤ အစုပူၤ အသိးန့ၣ်လီၤ. 8 ဒီးပှၤအီတၢ်န့ၣ် မၤသး ဒ်တၢ်မၤလိာ် အသိးန့ၣ်, ပှၤတမၤဆူၣ်ဘၣ် ပှၤနီတဂၤဘၣ်. အဂ့ၢ်ဒ်အံၤ, စီၤပၤ မၤလိာ် အပဒိၣ်တဖၣ်ဒ်န့ၣ်, ဒ်သိး အကမၤဖဲဒၣ် ပှၤတဂၤအသး, ဖဲဒၣ် ပှၤတဂၤအသး စုာ်စုာ်လီၤ. 9 ဒီးနီၢ်ပၤမုၣ် ဝးၡတံၤ မၤ တၢ်အီၣ်တၢ်အီ လၢပိာ်မုၣ် အဂီၢ် လၢဘီမုၢ် အဟံၣ် လၢအအိၣ်ဒီး စီၤပၤ အဃၤၡဝ့ရိၣ် လီၤ. 10 နွံနံၤတနံၤန့ၣ် တုၤစီၤပၤအသးမုာ်ဝဲ ဒီးစပံးထံဒီး, မၤလိာ် စီၤမဟူမၣ်, စီၤဘံးစသၤ, စီၤဃၤရဘိနၤ, စီၤဘံးကယၤ, ဒီးစီၤအဘၤကသၤ, စီၤစ့သၢ်, ဒီးစီၤကၤရကၣ်, ပှၤဒ့ဒံၣ် နွံဂၤ လၢအမၤတၢ် လၢစီၤပၤ အဃၤၡဝ့ရိၣ် အမဲာ်ညါ, 11 ဒ်သိး အကဟဲစိာ် နီၢ်ပၤမုၣ် ဝးၡတံၤ ဆူ စီၤပၤ အမဲာ်ညါ အိၣ်ဒီး ဘီမုၢ်အခိၣ်သလုး ဒ်သိး အကဒုးနဲၣ် ပှၤဂီၢ်မုၢ်, ဒီးပဒိၣ်ဖးဒိၣ်တဖၣ် လၢအတၢ်ဃံတၢ်လီၤလီၤ. အဂ့ၢ်ဒ်အံၤ, အက့ၢ်အဂီၤ ဂ့ၤဝဲလီၤ. 12 ဒီးနီၢ်ပၤမုၣ် ဝးၡံတံၤ ဂ့ၢ်လိာ်ဝဲ, ဒီးတဟဲဘၣ် လၢစီၤပၤ အကလုၢ် လၢအပှၤဒ့ဒံၣ် အစုပူၤဘၣ် အဃိဒီး, စီၤပၤ အသးထီၣ် ဒိၣ်မး, ဒီးအသးဒိၣ်ထီၣ်ကဲၤထီၣ် လၢအပူၤလီၤ. 13 ဒီးစီၤပၤ စံးဘၣ် ပှၤကူၣ်တၢ်သ့ လၢအသ့ၣ်ညါ တၢ်အဆၢအကတီၢ်တဖၣ်န့ၣ်, (အဂ့ၢ်ဒ်အံၤ, စီၤပၤ အလုၢ်အလၢ် လၢကယဲၢ် ပှၤလၢအသ့တၢ်သိၣ်တၢ်သီ, ဒီးတၢ်စံၣ်ညီၣ်ခဲလၢာ် အမဲာ်ညါ မ့ၢ်ဒ်န့ၣ်လီၤ. 14 ဒီးဘူးဒီးအီၤန့ၣ်မ့ၢ် စီၤကၢ်ၡၤနၤ, စီၤၡ့သၢ်, စီၤအၤဒမါသၤ, စီၤတၢ်ၡံၣ်, စီၤမ့ရ့း, စီၤမၢ်စနၤ, စီၤမမူကၣ်သ့ၣ်တဖၣ်, ပၤရၣ် ဒီးမၤဒဲ အခိၣ်နွံဂၤ လၢအထံၣ်ဘၣ် စီၤပၤအမဲာ်, ဒီးဆ့ၣ်နီၤ လၢပှၤအမဲာ်ညါ လၢဘီမုၢ် အပူၤလီၤ.) 15 ဒ်တၢ်သိၣ်တၢ်သီ အသိးန့ၣ်မ့ၢ် နီၢ်ပၤမုၣ် ဝးၡတံၤ တတိၢ်န့ၢ်ဘၣ် စီၤပၤ အဃၤၡဝ့ရိၣ် အတၢ်မၤလိာ် လၢပှၤဒ့ဒံၣ် အစုပူၤဘၣ် သတးဒီး, ပ ကမၤအီၤ လၢမနုၤတမံၤလဲၣ်. 16 ဒီးစီၤမမူကၣ် စံးဝဲ လၢစီၤပၤ, ဒီးပဒိၣ်ဖးဒိၣ်တဖၣ် အမဲာ်ညါ, နီၢ်ပၤမုၣ် ဝးၡံတံၤ မၤကမၣ်ဘၣ် ထဲစီၤပၤဧိၤ တမ့ၢ်ဘၣ်. မ့ၢ်စ့ၢ်ကီး ပဒိၣ်ဖးဒိၣ် ခဲလၢာ်, ဒီးပှၤဂီၢ်မုၢ်ခဲလၢာ် လၢအအိၣ်ဝဲဒီး စီၤပၤ အဃၤၡဝ့ရိၣ် အထံအကီၢ် ကိးဘ့ၣ်ဒဲး အပူၤလီၤ. 17 အဂ့ၢ်ဒ်အံၤ, နီၢ်ပၤမုၣ် အတၢ်မၤအံၤ ကလဲၤထီၣ် လၢပှၤပိာ်မုၣ်ခဲလၢာ် အကျါ, ဒီးတုၤအနၢ်ဟူဝဲ လၢစီၤပၤ အဃၤၡဝ့ရိၣ် မၤလိာ် နီၢ်ပၤမုၣ် ဝးၡတံၤ လၢအကဟဲဆူအအိၣ်, ဒီးတဟဲဘၣ်ဝဲဘၣ်ဒီး, တပးကဲဘၣ် အဝၤ လၢအမဲာ်ညါဘၣ်. 18 တၢ် လၢမုၢ်မဆါတနံၤအံၤ ပၤရၣ် ဒီးမၤဒဲ ပဒိၣ်မုၣ်တဖၣ် လၢအနၢ်ဟူ နီၢ်ပၤမုၣ် အတၢ်မၤန့ၣ် ကကတိၤတၢ် ဒီး စီၤပၤ အပဒိၣ်ဖးဒိၣ် ခဲလၢာ် ဒ်န့ၣ်လီၤ. ဒီးတၢ်မၤတရီတပါ, ဒီးတၢ်သးဒိၣ်ထီၣ် ကအါထီၣ်ဝဲလီၤ. 19 မ့ၢ်ဂ့ၤဒီးစီၤပၤဒီး, မ်ဘီမုၢ် အတၢ်မၤလိာ် လဲၤထီၣ် လၢစီၤပၤအအိၣ်, ဒီးမ်အဘၣ်ကွဲးအသး လၢပှၤပၤရၣ်ဖိ, ဒီးပှၤမၤဒဲဖိ အတၢ်သိၣ်တၢ်သီ အကျါ, ဒ်သိး အသု တကဒံကဒါ တဂ့ၤ, လၢနီၢ်ဝးၡတံၤ တဟဲလၢၤဘၣ်ဆူ စီၤပၤ အဃၤၡဝ့ရိၣ် အမဲာ်ညါဘၣ်. ဒီးမ်စီၤပၤ ဟ့ၣ်လီၤ အဘီမုၢ် အလီၢ် လၢပှၤဂၤ လၢအဂ့ၤန့ၢ် အီၤတက့ၢ်န့ၣ် တက့ၢ်. 20 ဒီး တုၤ ပှၤနၢ်ဟူ စီၤပၤ အတၢ်မၤလိာ် လၢအကမၤလိာ်ဝဲ လၢအဘီမုၢ် ဒီဘ့ၣ်ညါ အပူၤ ဒီး, ( အဂ့ၢ်ဒ်အံၤ, ဒိၣ်နီၢ်မးလီၤ.) ပှၤအဖိအမါ ခဲလၢာ် ကမၤလၤကပီၤ အဝၤ ဒီးဒိၣ် ဒီးဆံးလီၤ. 21 ဒီးတၢ်ကတိၤန့ၣ် ဂ့ၤဝဲ လၢစီၤပၤ ဒီးပဒိၣ်ဖးဒိၣ်တဖၣ် အမဲာ်, ဒီးစီၤပၤ မၤဝဲ ဒ်စီၤမမူကၣ် အတၢ်ကတိၤ အသိးန့ၣ်လီၤ. 22 ဒီးဟ့ၣ်ယုၢ် လံာ် လၢစီၤပၤ အထံအကီၢ် ခဲလၢာ် အပူၤ ဆူ ကီၢ်တဘ့ၣ်ဘၣ်တဘ့ၣ် အပူၤ, ဒ်တၢ်ကွဲးအသး အသိးန့ၣ်, ဒီးလၢပှၤအကလုာ်ကလုာ် ဒ်အတၢ်ကတိၤ အကျိာ် အသိး, ဒ်သိး ပှၤပိာ်ခွါ ကကဲဒိၣ် လၢအဟံၣ်ဒၣ်ဝဲ အပူၤ ကိးဂၤဒဲး, ဒီးဒ်သိး အကဒုးဟူထီၣ်သါလီၤဝဲ ဒ်အပှၤတကလုာ်ဒၣ်ဝဲ အကျိာ် အသိးန့ၣ်လီၤ.

1 တၢ်န့ၣ်တဖၣ် အလီၢ်ခံ တုၤစီၤပၤ အဃၤၡဝ့ရိၣ် အသးထီၣ်စၢ်လီၤဝဲဒီး, သ့ၣ်နီၣ်ထီၣ်က့ၤဝဲ လၢနီၢ်ဝးၡတံၤ, ဒီးတၢ် လၢအဝဲဒၣ်မၤဝဲ, ဒီးတၢ်လၢအစံၣ်ညီၣ် လၢအလိၤ လီၤ. 2 ဒီးစီၤပၤ အခ့အပှၤတဖၣ် လၢအမၤ အတၢ်စံးဘၣ်အီၤ, မ်ပှၤဃုန့ၢ် စီၤပၤ လၢဖိသၣ်ပိာ်မုၣ်, ပှၤမုၣ်လိၣ်ဘိ လၢအက့ၢ်အဂီၤဂ့ၤတဖၣ်န့ၣ် တက့ၢ်. 3 ဒီးမ်စီၤပၤ ပာ် ပဒိၣ်တဖၣ် လၢအဘီအမုၢ် အထံအကီၢ် ကိးဘ့ၣ်ဒဲး အပူၤ ဒ်သိး အကဒုးအိၣ်ဖှိၣ် ဖိသၣ်ပိာ်မုၣ်, ပှၤမုၣ်လိၣ်ဘိ လၢအက့ၢ်အဂီၤ ဂ့ၤခဲလၢာ် လၢနူၢ်ၡူၡၣ်, လၢပိာ်မုၣ် အဟံၣ်ပူၤ ဆူ စီၤပၤ အပှၤဒ့ဒံၣ် စီၤဟ့က့ၤ အစုပူၤ, လၢအပၢၤ ပိာ်မုၣ်ပိာ်မၢၤ, ဒီးမ် ပှၤဟ့ၣ်ပိာ်မုၣ် လၢသိနၢမူတဖၣ်, 4 ဒီးမ်ဖိသၣ်ပိာ်မုၣ် လၢအဂ့ၤ လၢစီၤပၤအမဲာ်တဂၤ ကဲထီၣ် နီၢ်ပၤမုၣ် လၢနီၢ်ဝးၡတံၤ အလီၢ် တက့ၢ်. ဒီးတၢ်တမံၤန့ၣ် ဂ့ၤဝဲ လၢစီၤပၤအမဲာ်, ဒီးမၤဝဲ ဒ်န့ၣ်လီၤ. 5 ပှၤယူဒၤဖိတဂၤ အိၣ်ဝဲ လၢနူၢ်ၡူၡၣ် အပူၤ, ဒီးအမံၤမ့ၢ် စီၤမၢ်ဒကဲၤ, စီၤယၤအံၢ် အဖိခွါ, စီၤၡံမံၤ အဖိခွါ, စီၤကံၣ် အဖိခွါ, 6 ပှၤဘံၣ်ယၤမံၣ်ဖိ လၢပှၤစိာ်ထီၣ်ကွံာ်ဝဲ လၢယရူၤၡလ့ၣ် ဒီးပှၤ လၢတၢ်မၢကဲကုၢ်အီၤ, ဒီးပှၤစိာ်ထီၣ်ကွံာ်ဝဲ ဒီးယူဒၤ အစီၤပၤ ယံးကၤနံယၤ, လၢဘၤဘူၤလိၣ် အစီၤပၤ နဘူၤကးန့စၢ် စိာ် မၢကဲကုၢ်အီၤလီၤ. 7 ဒီးအဝဲဒၣ်န့ၣ် လုၢ်အီၣ်လုၢ်အီ နီၢ်ဟဒးစၤ (အဝဲဒၣ် မ့ၢ် နီၢ်အ့ၤစတၢ်), အဖါတံၢ် အဖိမုၣ်လီၤ. အဂ့ၢ်ဒ်အံၤ, အမိၢ် ဒီးအပၢ် တအိၣ်လၢၤဘၣ်. ဒီးဖိသၣ်ပိာ်မုၣ် အက့ၢ်အဂီၤဂ့ၤ, အိၣ်ဒီး အဃံအလၤလီၤ. ဒီးတုၤအမိၢ်အပၢ်သံဝဲ ဒီး, စီၤမၢ်ဒကဲၤ ဟံးန့ၢ်အီၤ, ဒီးပာ်အီၤ လၢအဖိမုၣ်ဒၣ်ဝဲ အလီၢ်န့ၣ်လီၤ. 8 ဒီးတုၤစီၤပၤ အတၢ်မၤလိာ်, ဒီးအတၢ်စံၣ်ညီၣ် ဟူထီၣ်ဝဲ, ဒီးတုၤဖိသၣ်ပိာ်မုၣ် အိၣ်ဖှိၣ်ရိဖှိၣ် လၢနူၢ်ၡူၡၣ် အပူၤ လၢစီၤဟ့က့ၤ အစုပူၤဒီး, ပှၤဟဲစိာ် စ့ၢ်ကီး နီၢ်အ့ၤစတၢ် ဆူ စီၤပၤ အဟံၣ်ပူၤ, ဆူပှၤပၢၤပိာ်မုၣ် စီၤဟ့က့ၤ အစုပူၤလီၤ. 9 ဒီးဖိသၣ်ပိာ်မုၣ်တဂၤန့ၣ် ဂ့ၤဝဲ လၢအမဲာ်, ဒီးဘၣ်ဘျုးဘၣ်ဖှိၣ် လၢအမဲာ်ညါ, ဒီးဟ့ၣ်လီၤဝဲချ့ချ့ လၢသိနၢမူတဖၣ်, ဒီးအဂီၢ်တဖၣ်, ဒီးအဖိသၣ်ပိာ်မုၣ် နွံဂၤ လၢတၢ်ဃုထၢအီၤ လၢစီၤပၤ အဟံၣ်ပူၤ, ဒီးပာ်အီၤ ဒီး အဖိသၣ်ပိာ်မုၣ်တဖၣ် လၢတၢ်အလီၢ် အဂ့ၤကတၢၢ် လၢပိာ်မုၣ် အဟံၣ်ပူၤလီၤ. 10 နီၢ်အ့ၤစတၢ် တဒုးနဲၣ်ဘၣ် အပှၤတကလုာ်ဒီး အဘူးအတံၢ်ဘၣ်. အဂ့ၢ်ဒ်အံၤ, စီၤမၢ်ဒကဲၤ မၤလိာ်အီၤ ဒ်သိး အသုတဒုးနဲၣ်ဝဲ တဂ့ၤလီၤ. 11 ဒီးစီၤမၢ်ဒကဲၤ ဟးဝ့ၤဝီၤတၢ် လၢပိာ်မုၣ် အဟံၣ်အဂၢၤ အမဲာ်ညါ ကိးမုၢ်နံၤမုၢ်နၤဒဲး, နီၢ်အ့ၤစတၢ် အိၣ်မုာ်ဧါ တအိၣ်မုာ်ဧါန့ၣ်, တၢ်ကမၤအသး ဒီးအီၤမနုၤမနုၤလဲၣ်န့ၣ် ဒ်သိး အကသ့ၣ်ညါလီၤ. 12 ဒီးဒ် တၢ်မၤလိာ် ပိာ်မုၣ်အသိး, လၢအအိၣ်တ့ၢ် တဆံခံလါ အလီၢ်ခံန့ၣ်, တုၤဖိသၣ်ပိာ်မုၣ် တဂၤတသါ တဂၤတသါ ကလဲၤနုာ် လၢစီၤပၤ အဃၤၡဝ့ရိၣ် အအိၣ်န့ၣ် အမုၢ် အလါဘၣ် စုာ်စုာ်ဒီး, (အဂ့ၢ်ဒ်အံၤ, အတၢ်မၤကဆှီ အမုၢ်နံၤတဖၣ် လၢထီၣ်ပှဲၤထီၣ် ဒ်အံၤ, ဃုလါ အိၣ်ဒီး မူရၣ် အသိး, ဒီးဃုလါ အိၣ်ဒီး တၢ်နၢမူ, ဒီးပိာ်မုၣ် အသိနၢမူတဖၣ်လီၤ), 13 ဖိသၣ်ပိာ်မုၣ် ဟဲနုာ် လၢစီၤပၤအအိၣ် ဒ်န့ၣ် အသိးလီၤ. တုၤ အကဟးထီၣ် လၢပိာ်မုၣ်အဟံၣ်ဆူ စီၤပၤ အဟံၣ်ပူၤဒီး, ကယဲၢ် တၢ်လၢအဘၣ်အသး ပှၤဟ့ၣ်ဝဲလီၤ. 14 လဲၤနုာ်ဝဲ လၢမုၢ်ဟါ, ဒီးလၢမုၢ်ဆ့ၣ်ထီၣ်တနံၤန့ၣ် က့ၤက့ၤဝဲဆူ ပိာ်မုၣ်အဟံၣ် ခံဟံၣ်တဟံၣ်, ဆူ စီၤပၤ အပှၤဒ့ဒံၣ် စီၤၡၤၡကး အစုပူၤ လၢအပၢၤ ပှၤသံၣ်မါတဖၣ်လီၤ. ဒီးစီၤပၤ မ့ၢ်တဘၣ်အသး လၢအီၤ, ဒီးတၢ်မ့ၢ်တကိးဘၣ် အီၤ လၢအမံၤဘၣ်ဒီး, တဟဲနုာ်လၢၤဘၣ်ဆူ စီၤပၤအအိၣ်ဘၣ်. 15 ဒီးတုၤ စီၤမၢ်ဒကဲၤ အဖါတံၢ် စီၤအဘံဃယ့းလး အဖိမုၣ် လၢစီၤမၢ်ဒကဲၤ ပာ်ဝဲ လၢအဖိမုၣ်ဒၣ်ဝဲ တဂၤ ကလဲၤနုာ်ဆူ စီၤပၤ အအိၣ်န့ၣ် အမုၢ်အလါဘၣ်ဝဲ ဒီး, တၢ် လၢပှၤပၢၤပိာ်မုၣ် စီၤပၤ အပှၤဒ့ဒံၣ် စီၤဟ့က့ၤ တဂၤ ပာ်လီၤဝဲ အမဲာ်ညါန့ၣ် တဃ့ဘၣ်တၢ်ဘၣ်. ဒီးနီၢ်အ့ၤစတၢ် ဘၣ်ဘျုးဘၣ်ဖှိၣ် လၢကယဲၢ် ပှၤလၢအကွၢ်အီၤ ခဲလၢာ် အမဲာ်လီၤ. 16 ဒီးပှၤစိာ် နီၢ်အ့ၤစတၢ် ဆူ စီၤပၤ အဃၤၡဝ့ရိၣ် အအိၣ် လၢဘီမုၢ် အဟံၣ်, လၢလါဆံဆဲၣ်လါတလါ, လါတ့ဘ့း အပူၤ, လၢအကဲ စီၤပၤ နွံနံၣ်တနံၣ်န့ၣ်လီၤ. 17 ဒီးစီၤပၤ အဲၣ် နီၢ်အ့ၤစတၢ် ဒိၣ်န့ၢ် ပိာ်မုၣ် ခဲလၢာ် တက့ၢ်, ဒီးအဘၣ်ဘျုးဘၣ်ဖှိၣ်, ဘၣ်ကူၢ်ဘၣ်တနာ်ဝဲဒၣ် လၢအမဲာ်ညါ ဒိၣ်န့ၢ် ပှၤမုၣ်လိၣ်ဘိ ခဲလၢာ် တက့ၢ်, ဒီးပာ်ဘီမုၢ် အခိၣ်သလုး လၢအခိၣ်, ဒီးပာ်အီၤ လၢနီၢ်ပၤမုၣ် လၢနီၢ်ဝးၡတံၤ အလီၢ်န့ၣ်လီၤ. 18 အန့ၣ် ဒီးစီၤပၤ မၤ တၢ်အီၣ်တၢ်အီဖးဒိၣ် လၢအပဒိၣ်ဖးဒိၣ်, ဒီး အခ့အပှၤ ခဲလၢာ် အဂီၢ် လၢအမ့ၢ် နီၢ်အ့ၤစတၢ် အတၢ်အီၣ်တၢ်အီ, ဒီးပျၢ်တၢ် လၢကီၢ်တဖၣ် အပူၤ, ဒီးဟ့ၣ်လီၤ တၢ်ဟ့ၣ်တဖၣ် ဒ်တၢ်အိၣ် လၢစီၤပၤ အစုပူၤ အသိးန့ၣ်လီၤ. 19 ဒီးတုၤပှၤမုၣ်လိၣ်ဘိ အိၣ်ဖှိၣ်ရိဖှိၣ် ခံဘျီတဘျီန့ၣ် ဒီး, စီၤမၢ်ဒကဲၤ ဆ့ၣ်နီၤ လၢစီၤပၤ အပဲတရီပူၤန့ၣ်လီၤ. 20 နီၢ်အ့ၤစတၢ် တဒုးနဲၣ်ဒံးဘၣ် အဘူးအတံၢ်, ဒီးအပှၤတကလုာ်ဘၣ်, ဒ်စီၤမၢ်ဒကဲၤ မၤလိာ်အီၤ အသိးန့ၣ်လီၤ. အဂ့ၢ်ဒ်အံၤ, နီၢ်အ့ၤစတၢ် တိၢ်န့ၢ် စီၤမၢ်ဒကဲၤ အတၢ်မၤလိာ် ဒ်လၢတၢ်လုၢ်အီၤ လၢအအိၣ် အဆၢအကတီၢ် အသိးန့ၣ်လီၤ. 21 တၢ် လၢမုၢ်နံၤတဖၣ်န့ၣ် ဖဲစီၤမၢ်ဒကဲၤ ဆ့ၣ်နီၤ လၢစီၤပၤ အပဲတရီ အဖၢမုၢ်န့ၣ်, စီၤပၤ အပှၤဒ့ဒံၣ် ခံဂၤ လၢပှၤပၢၤတြဲၤ အကျါန့ၣ်, စီၤဘံးကသၣ်, ဒီးစီၤတ့ရ့ၣ် အသးထီၣ်, ဒီးဃုပာ်အစု လၢစီၤပၤ အဃၤၡဝ့ရိၣ် အလိၤလီၤ. 22 ဒီးတၢ်န့ၣ်တမံၤ စီၤမၢ်ဒကဲၤ သ့ၣ်ညါဝဲဒီး, စံးဘၣ်တဲဘၣ် နီၢ်ပၤမုၣ် အ့ၤစတၢ်, ဒီးနီၢ်အ့ၤစတၢ်န့ၣ် စံးဘၣ်တဲဘၣ် စီၤပၤ လၢစီၤမၢ်ဒကဲၤ အမံၤလီၤ. 23 ဒီးတုၤပှၤဃုတၢ် လၢတၢ်န့ၣ်တမံၤ အဂ့ၢ်အကျိၤ, ဒီးထံၣ်န့ၢ်ဝဲဒီး, ပှၤဘျးထီၣ်အီၤ လၢသ့ၣ်အလိၤ ခံဂၤလၢာ်, ဒီးကွဲးတၢ် လၢအဂ့ၢ်အကျိၤ လၢလံာ်ကွဲးနီၣ်တၢ် အပူၤ လၢစီၤပၤ အမဲာ်ညါ လီၤ.

1 တၢ်န့ၣ်တဖၣ် အလီၢ်ခံ စီၤပၤ အဃၤၡဝ့ရိၣ် ပာ်ဒိၣ်ပာ်ထီ ပှၤအကၤကးဖိ စီၤဟးမဒၤသၤ အဖိခွါ စီၤဟၤမၣ်, ဒီး ပာ်ထီၣ်ထီအီၤ, ဒီးပာ်အလီၢ်ဆ့ၣ်နီၤ လၢပဒိၣ်ဖးဒိၣ် လၢအအိၣ်ဒီးအီၤ ခဲလၢာ် အဖီခိၣ်လီၤ. 2 ဒီး ကယဲၢ်စီၤပၤ အခ့အပှၤ လၢအအိၣ်ဝဲ လၢစီၤပၤ အပဲတရီအပူၤ ခဲလၢာ်န့ၣ် သကူးလီၤအသး ဒီးတီၤလီၤကဒွံကျိာ်, လၢစီၤဟၤမၣ် အမဲာ်ညါလီၤ. အဂ့ၢ်ဒ်အံၤ, စီၤပၤ မၤလိာ်တၢ်ဒ်န့ၣ် လၢအဂ့ၢ်အကျိၤလီၤ. မ့မ့ၢ် စီၤမၢ်ဒကဲၤန့ၣ် တသကူးလီၤအသးဘၣ်, ဒီးတတီၤလီၤကဒွံကျိာ် လၢအမဲာ်ညါဘၣ်. 3 ဒီးစီၤပၤ အခ့အပှၤ လၢအအိၣ်ဝဲ လၢစီၤပၤ အပဲတရီအပူၤတဖၣ် စံးဘၣ် စီၤမၢ်ဒကဲၤ, နလုၣ်သ့ၣ်ခါပတာ် စီၤပၤ အတၢ်မၤလိာ်န့ၣ်မ့ၢ် အဘၣ်မနုၤလဲၣ်. 4 ဒီးတုၤ အစံးဘၣ် အီၤ တနံၤဘၣ်တနံၤ, ဒီးအဝဲဒၣ် တကနၣ် အကလုၢ်ဘၣ် ဒီး, တၢ်မၤအသး လၢအစံးဘၣ် စီၤဟၤမၣ် ဒ်သိး စီၤမၢ်ဒကဲၤ အတၢ်န့ၣ် တအိၣ်ကျၢၤဧါ ကအိၣ်ကျၢၤလဲၣ်န့ၣ် ကထံၣ်ဘၣ်ဝဲလီၤ. အဂ့ၢ်ဒ်အံၤ, အဝဲဒၣ် စံးဘၣ်တ့ၢ် အဝဲသ့ၣ် လၢအမ့ၢ် ပှၤယူဒၤဖိလီၤ. 5 ဒီးတုၤ စီၤဟၤမၣ် ထံၣ်ဘၣ်ဝဲ လၢစီၤမၢ်ဒကဲၤ တသကူးလီၤ အသးဘၣ်, ဒီးတတီၤလီၤကဒွံကျိာ်ဘၣ် လၢအမဲာ်ညါဘၣ်ဒီး, စီၤဟၤမၣ် အသးထီၣ် ပှဲၤဆၢၣ်ကလာ်လီၤ. 6 ဒီးပာ်အစု ထဲလၢစီၤမၢ်ဒကဲၤ တဂၤဧိၤအလိၤန့ၣ် တပးကဲဘၣ်ဝဲဘၣ်. အဂ့ၢ်ဒ်အံၤ, ပှၤဒုးနဲၣ်အီၤ လၢစီၤမၢ်ဒကဲၤ အပှၤတကလုာ်န့ၣ်လီၤ. ဒီးစီၤဟၤမၣ် ဃုမၤသံ ကယဲၢ် ပှၤယူဒၤဖိ လၢအအိၣ်ဝဲ လၢစီၤအဃၤၡဝ့ရိၣ် အဘီအမုၢ် ဒီဘ့ၣ်ညါ အပူၤ ခဲလၢာ်, စီၤမၢ်ဒကဲၤ အပှၤတကလုာ်န့ၣ်လီၤ. 7 လၢလါခီၣ်ထံးတလါ (အဝဲန့ၣ်မ့ၢ် လါနံစၣ်) လၢစီၤပၤ အဃၤၡဝ့ရိၣ် အနံၣ် တဆံခံနံၣ်န့ၣ် ပှၤတ့ၢ်လီၤပူရး, ဒ်ပစံးတၢ်အသိး, ဖးတၢ် လၢစီၤဟၤမၣ် အမဲာ်ညါ တနံၤဘၣ်တနံၤ, ဒီးတလါဘၣ်တလါ တုၤလီၤ လၢလါတဆံခံလါ တလါ လၢအမ့ၢ် လါအးဒၢ်လီၤ. 8 ဒီးစီၤဟၤမၣ် စံးဘၣ် စီၤပၤ အဃၤၡဝ့ရိၣ်, ပှၤတကလုာ် လီၤမုၢ်လီၤဖး, ဒီးအိၣ်ပြံပြါ လၢပှၤဂီၢ်မုၢ် အကျါ လၢနဘီမုၢ် အကီၢ်ခဲလၢာ် အပူၤ, ဒီးအတၢ်သိၣ်တၢ်သီန့ၣ်လီၤ ဆီဒီးပှၤကလုာ်ခဲလၢာ် အတၢ်သိၣ်တၢ်သီ, ဒီးတတိၢ်န့ၢ်ဘၣ် စီၤပၤ အတၢ်သိၣ်တၢ်သီဘၣ်, ဒီးစီၤပၤ တကြၢးဒုးအိၣ်ဘှံးအီၤဘၣ်. 9 မ့ၢ်ဂ့ၤဒီးစီၤပၤဒီး, မ်တၢ်ကွဲးအသး လၢအကဘၣ် တၢ်မၤဟးဂီၤအီၤ တက့ၢ်. ဒီးယကဟ့ၣ် စ့အကံကၢ် တကလး လၢပှၤလၢအမၤ တၢ်အံၤတဖၣ် အစုပူၤ ဒ်သိး အကဟဲစိာ်ဝဲဆူ စီၤပၤ အတၢ်ပာ်ဖှိၣ် အလီၢ်န့ၣ်လီၤ. 10 ဒီးစီၤပၤ ဘ့ၣ်ထီၣ် အပသံး လၢအစု, ဒီးဟ့ၣ်လီၤဝဲ လၢပှၤအကၤကးဖိ, စီၤဟးမဒၤသၤ အဖိခွါ စီၤဟၤမၣ်, ပှၤယူဒၤဖိ အဒုၣ်အဒါလီၤ. 11 ဒီးစီၤပၤ စံးဝဲဒၣ်, စ့န့ၣ် တၢ်ဟ့ၣ်လီၤလံနၤ, ဒီးပှၤတကလုာ် စ့ၢ်ကီး ဒ်သိး နကမၤအီၤ ဒ်အဂ့ၤ လၢနမဲာ်လီၤ. 12 ဒီးလၢလါခီၣ်ထံး တလါထီၣ် တဆံသၢနံၤတနံၤန့ၣ်, ပှၤကိးန့ၢ် စီၤပၤ အပှၤကွဲးလံာ်, ဒီးတၢ်ကွဲးအသး ဒ်ကယဲၢ် တၢ် လၢစီၤဟၤမၣ် မၤလိာ် စီၤပၤ အပဒိၣ်ဖးဒိၣ်, ဒီးပဒိၣ် လၢအအိၣ်ဝဲ လၢကီၢ်တဘ့ၣ်တဘ့ၣ် အဖီခိၣ်, ဒီးလၢကီၢ်တဘ့ၣ် အပှၤဂီၢ်မုၢ် အပဒိၣ်ဖးဒိၣ် စုာ်စုာ်, ဒ်တၢ်ကွဲးအသး အသိးန့ၣ် လၢပှၤတကလုာ် အတၢ်ကတိၤ အကျိာ်, လၢပှၤတကလုာ် အတၢ်ကတိၤ အကျိာ်လီၤ. ကွဲးအသး လၢစီၤပၤ အဃၤၡဝ့ရိၣ် အမံၤ, ဒီးပှၤစဲဃာ်ဝဲ လၢစီၤပၤ အတၢ်စဲဃၣ်ပနီၣ်န့ၣ်လီၤ. 13 ဒီးပှၤဟ့ၣ်ယုၢ်လံာ် လၢပှၤဃ့ၢ်တၢ်ဖိတဖၣ် အစုပူၤဆူ စီၤပၤ အကီၢ်ခဲလၢာ် အပူၤ, ဒ်သိး ပှၤကမၤဟးဂီၤ, ဒီးမၤသံ, ဒီးမၤလၢာ် ပှၤယူဒၤဖိ ခဲလၢာ် ဒီးဒိၣ်ဒီးဆံး, ဒီးဖိဒံဖိသၣ်, ဒီးပိာ်မုၣ်ပိာ်မၢၤ လၢမုၢ်တနံၤဃီ, (အဝဲန့ၣ်မ့ၢ် လါအးဒၢ်,) ဒီးဒ်သိး အကဂုာ်န့ၢ် အတၢ်ဖိတၢ်လံၤလီၤ. 14 လံာ်ကွဲးဆဲတၢ်တဘ့ၣ်န့ၣ် ဘၣ်ဟ့ၣ်ဝဲ လၢကီၢ်ကိးဘ့ၣ်ဒဲး အပူၤ လၢတၢ်မၤလိာ် အဂီၢ်, ဒီးဘၣ်ဒုးနဲၣ်ဝဲ လၢပှၤတကလုာ်လၢ်လၢ် ဒ်သိး အကအိၣ်ကတဲာ် ကတီၤအသး လၢမုၢ်တနံၤန့ၣ်လီၤ. 15 စီၤပၤ အတၢ်မၤလိာ် ဒုးမၤတၢ်ချ့ချ့, ဒီးပှၤဃ့ၢ်တၢ်ဖိတဖၣ် ဟးထီၣ်ဝဲလီၤ. ဒီးတၢ်ဟ့ၣ်လီၤ တၢ်မၤလိာ်န့ၣ် လၢနူၢ်ၡူၡၣ် အပူၤလီၤ. ဒီးစီၤပၤ, ဒီးစီၤဟၤမၣ် ဆ့ၣ်နီၤဝဲ, ဒ်သိး အကအီၣ်တၢ်လီၤ. မ့မ့ၢ် ဝ့ၢ်ၡူၡၣ်ဖိ အသူၣ်ကိၢ်အသးဂီၤလီၤ.

1 ဒီးတုၤစီၤမၢ်ဒကဲၤ သ့ၣ်ညါ တၢ်မၤအသးခဲလၢာ်ဒီး, ဖှီ အဆ့, ဒီးသိးထၢၣ် အတၢ်ကံးညာ် အိၣ်ဒီးဖၣ်ဆါ, ဒီး လဲၤထီၣ်ဆူ ဝ့ၢ်အသးကံၢ်ပူၤ, ဒီးကိးပသူထီၣ် လၢအကလုၢ်ဖးဒိၣ် နးမးလီၤ. 2 ဒီးဟဲဝဲဆူ စီၤပၤ အပဲတရီ အမဲာ်ညါလီၤ. အဂ့ၢ်ဒ်အံၤ, ပှၤသိးထၢၣ် အတၢ်ကံးညာ် တဘၣ် လဲၤနုာ်ဘၣ်ဆူ စီၤပၤ အပဲတရီ အပူၤဘၣ်. 3 ဒီး ကယဲၢ် ကီၢ်ဖဲစီၤပၤအကလုၢ်, ဒီးအတၢ်မၤလိာ်, ဟဲဝဲ တဘ့ၣ်လၢ်လၢ်န့ၣ် တၢ်သူၣ်အုးသးအုးဖးဒိၣ်, ဒီးတၢ်ဒုၣ်တၢ်အီၣ်, ဒီးမဲာ်ထံမဲာ်နိလီၤ, ဒီးတၢ်ဟီၣ်တၢ်ယၢၤ အိၣ်ဝဲ လၢပှၤယူဒၤဖိ အကျါ, ဒီးပှၤအါဂၤ မံဝဲ လၢထၢၣ် အတၢ်ကံးညာ်, ဒီးလၢဖၣ်ဆါ အကျါလီၤ. 4 ဒီးနီၢ်အ့ၤစတၢ် အဖိသၣ်ပိာ်မုၣ်, ဒီးအပှၤဒ့ဒံၣ်တဖၣ် ဟဲဝဲ, ဒီးစံးဘၣ်အီၤလီၤ. ဒီးနီၢ်ပၤမုၣ် အသးအုးဒိၣ် နီၢ်မး လီၤ. ဒီးဟ့ၣ်ယုၢ် တၢ်အကူအသိး, ဒ်သိး စီၤမၢ်ဒကဲၤ ကကူကသိးဝဲ, ဒီးဒ်သိး အကဘ့ၣ်ကွံာ်ထၢၣ် အတၢ်ကံးညာ် လၢအလိၤလီၤ. ဘၣ်ဆၣ်ဒီး တတူၢ်လိာ်ဘၣ်ဝဲဘၣ်. 5 ဒီးနီၢ်အ့ၤစတၢ် ကိးန့ၢ် စီၤဟၤတး, စီၤပၤ အပှၤဒ့ဒံၣ် လၢအမၢ အအိၣ်ခိး လၢအမဲာ်ညါတဂၤ, ဒီးမၢအလဲၤဆူ စီၤမၢ်ဒကဲၤ အအိၣ် ဒ်သိး အကသ့ၣ်ညါ လၢတၢ်အံၤ မ့ၢ်မနုၤတမံၤလဲၣ်, ဒီးမ့ၢ်အဘၣ်မနုၤလဲၣ်န့ၣ်လီၤ. 6 ဒီးစီၤဟၤတးန့ၣ် လဲၤထီၣ်ဆူ စီၤမၢ်ဒကဲၤ အအိၣ် လၢဝ့ၢ်အကျဲပူၤ လၢအအိၣ်ဝဲ လၢစီၤပၤ အပဲတရီ အမဲာ်ညါ လီၤ. 7 ဒီးစီၤမၢ်ဒကဲၤ စံးဘၣ်အီၤ လၢကယဲၢ် တၢ်လၢအဘၣ်ဝဲ, ဒီးလၢစ့ အတၢ်ဂံၢ် လၢစီၤဟၤမၣ်သါ ကဟ့ၣ် လၢစီၤပၤ အတၢ်ပာ်ဖှိၣ်အလီၢ်, လၢပှၤယူဒၤဖိ အဃိ ဒ်သိး ပှၤကမၤဟးဂီၤအီၤလီၤ. 8 ဒီးလံာ်မၤလိာ်တၢ် လၢတၢ်ဟ့ၣ်ဝဲ လၢနူၢ်ၡူၡၣ်အပူၤ ဒ်သိး အကမၤဟးဂီၤဝဲန့ၣ် ဟ့ၣ်လီၤ အလံာ်ကွဲးဆဲတဘ့ၣ်, ဒ်သိး အကဒုးနဲၣ် နီၢ်အ့ၤစတၢ်, ဒီးစံးဘၣ်အီၤ လၢအဂ့ၢ်အကျိၤ, ဒီးမၤလိာ်အီၤ လၢအကလဲၤနုာ်ဆူ စီၤပၤအအိၣ် ဒ်သိး အကဃ့ကညးတၢ်, ဒီးဃ့တၢ် လၢအမဲာ်ညါ လၢအပှၤဂီၢ်မုၢ် အဂီၢ်လီၤ. 9 ဒီးစီၤဟးတး လဲၤဝဲ, ဒီးစံးဘၣ်တဲဘၣ် နီၢ်အ့ၤစတၢ် လၢစီၤမၢ်ဒကဲၤ အတၢ်ကတိၤန့ၣ်လီၤ. 10 ဒီးနီၢ်အ့ၤစတၢ်စံးဘၣ် စီၤဟၤတး, ဒီးဟ့ၣ်လီၤ အကလုၢ်ဆူ စီၤမၢ်ဒကဲၤ အအိၣ်, 11 ဒီးစံးဝဲဒၣ်, စီၤပၤ အခ့အပှၤ ခဲလၢာ်, ဒီးပှၤဂီၢ်မုၢ် လၢစီၤပၤ အကီၢ်ကိးဘ့ၣ်ဒဲး အပူၤန့ၣ် သ့ၣ်ညါဝဲ လၢဖဲဒၣ် ပှၤ, ပိာ်မုၣ်မ့ၢ်ဂ့ၤ, ပိာ်ခွါမ့ၢ်ဂ့ၤ, ပှၤမ့ၢ်တကိးဘၣ်အီၤ ဒီး မ့ၢ်လဲၤနုာ်ဆူ စီၤပၤအအိၣ် လၢတၢ်အဂၢၤလၢညါ တဂၢၤဒီး, အတၢ်မၤလိာ် အိၣ်တထံၣ် လၢအကဘၣ်သံလီၤ. တသံဘၣ် ထဲပှၤလၢစီၤပၤ ကယူာ်ထီၣ် အနီၣ်ထိးထူဆူ အအိၣ်, ဒ်သိး အကမူဒံးလီၤ. ဒီးလၢအနံၤ သၢဆံ အတီၢ်ပူၤအံၤ, ပှၤတကိးဘၣ်ယၤဆူ စီၤပၤ အအိၣ်ဘၣ်. 12 ဒီးပှၤစံးဘၣ်တဲဘၣ် စီၤမၢ်ဒကဲၤ လၢလနီၢ်အ့ၤစတၢ် အတၢ်ကတိၤန့ၣ်လီၤ. 13 ဒီးစီၤမၢ်ဒကဲၤ မၢပှၤစံးဆၢ နီၢ်အ့ၤစတၢ်, နကပူၤဖျဲး လၢစီၤပၤ အဟံၣ်ပူၤ ညီန့ၢ် ပှၤယူဒၤဖိ ခဲလၢာ် တက့ၢ်န့ၣ် ဆိကမိၣ် လၢနသးကံၢ်ပူၤ တဂ့ၤ. 14 အဂ့ၢ်ဒ်အံၤ, ဖဲအဆၢ အကတီၢ်အံၤ နမ့ၢ်အိၣ်ဘှီၣ်ကလာ် သပှၢ်တၢၢ်ဒီး, တၢ်မၤပူၤဖျဲးတၢ် ဒီးတၢ်ပူၤဖျဲး ကအိၣ်ထီၣ် လၢပှၤယူဒၤဖိ အဂီၢ် လၢအလီၢ် တပူၤဒၣ်လီၤ. မ့မ့ၢ်နဲဒၣ်ဒီး နပၢ်အပှၤဟံၣ်ဖိ ကတုၤ လၢတၢ်ဟးဂီၤလီၤ. ဒီးနဟဲထီၣ် လၢဘီမုၢ်အလီၢ် လၢအဆၢအကတီၢ်အံၤ အဂီၢ်ဧါန့ၣ်မ့ၢ် မတၤ သ့ၣ်ညါ တဂၤလဲၣ်. 15 ဒီးနီၢ်အ့ၤစတၢ် မၢ ပှၤစံးဆၢ စီၤမၢ်ဒကဲၤ, 16 လဲၤဒုးအိၣ်ဖှိၣ်ရိဖှိၣ် ကယဲၢ် ပှၤယူဒၤဖိ လၢပှၤထံၣ်န့ၢ်အီၤ လၢၡူၡၣ်အပူၤ ခဲလၢာ်, ဒီးဒုၣ် တၢ်အီၣ်တၢ်အီ လၢယဂီၢ် တက့ၢ်. မုၢ်သၢနံၤ အတီၢ်ပူၤန့ၣ် လၢမုၢ်ဆါဂ့ၤဂ့ၤ လၢမုၢ်နၤဂ့ၤဂ့ၤ, အီၣ်တၢ် တဂ့ၤ, ဒီးအီတၢ် တဂ့ၤ ယဲဒၣ်စ့ၢ်ကီး ဒီးယဖိသၣ် ပိာ်မုၣ်တဖၣ် ပကဒုၣ်တၢ်အီၣ် ဒ်န့ၣ်လီၤ. ဒီးဒ်န့ၣ်အသိး ယကလဲၤနုာ်ဆူ စီၤပၤအအိၣ် လၢအတဒ်ဘၣ်တၢ်မၤလိာ် အသိးဘၣ်, ဒီးယမ့ၢ်ဟးဂီၤ ဒီး, ယကဟးဂီၤလီၤ. 17 ဒီးစီၤမၢ်ဒကဲၤ လဲၤတၢ်, ဒီးမၤဝဲ ဒ်ကယဲၢ် တၢ်လၢနီၢ်အ့ၤစတၢ် မၤလိာ်အီၤ အသိးန့ၣ်လီၤ.

1 ဒီးမုၢ်သၢနံၤတနံၤန့ၣ် တၢ်မၤအသး လၢနီၢ်အ့ၤစတၢ် သိးထီၣ် နီၢ်ပၤမုၣ် အကူအသိး, ဒီးဆၢထၢၣ်ဝဲ လၢစီၤပၤ အဟံၣ်အဂၢၤ လၢညါတဂၢၤ သဃီၤ ဒီးစီၤပၤအဟံၣ်, ဒီးစီၤပၤ ဆ့ၣ်နီၤ လၢဘီမုၢ်အလီၢ်ပစိာ် လၢဘီမုၢ် အဟံၣ်ပူၤ သဃီၤဒီး ဟံၣ်အကျဲစၢၤန့ၣ်လီၤ. 2 ဒီးတုၤစီၤပၤ ထံၣ်ဘၣ် နီၢ်ပၤမုၣ် အ့ၤစတၢ် ဆၢထၢၣ် လၢဂၢၤပူၤန့ၣ်လီၤ. တၢ်မၤအသး လၢအဘၣ်ဘျုးဘၣ်ဖှိၣ် လၢအမဲာ်, ဒီးစီၤပၤ ယူာ်ထီၣ် နီၣ်ထိးထူ လၢအအိၣ်ဝဲ လၢအစုပူၤဆူ နီၢ်အ့ၤစတၢ် အအိၣ်လီၤ. ဒီးနီၢ်အ့ၤစတၢ် သုးဘူးအသး, ဒီးထိး နီၣ်ထိးအခိၣ်န့ၣ်လီၤ. 3 ဒီးစီၤပၤ စံးဘၣ်အီၤ, ဘၣ်နသး လၢမနုၤတမံၤလဲၣ်, နီၢ်ပၤမုၣ် အ့ၤစတၢ်ဧၢ, ဒီးနဃ့တၢ် လၢမနုၤလဲၣ်. တၢ်ကဟ့ၣ်လီၤနၤ တုၤအဖးဖီ ယဘီယမုၢ်လီၤ. 4 ဒီးနီၢ်အ့ၤစတၢ် စံးဝဲဒၣ်, မ့ၢ်ဂ့ၤ ဒီးစီၤပၤ ဒီးမ်စီၤပၤ ဒီးစီၤဟၤမၣ် ဟဲလၢမုၢ်မဆါ တနံၤအံၤ ဆူတၢ်အီၣ်တၢ်အီ အပူၤ လၢယကတဲာ်ကတီၤ လၢအဂီၢ် တက့ၢ်. 5 ဒီးစီၤပၤ စံးဝဲဒၣ်, မၢ စီၤဟၤမၣ် မၤတၢ်ချ့ချ့ ဒ်သိး အကမၤတၢ် ဒ်နီၢ်အ့ၤစတၢ် စံးတ့ၢ်ဝဲ အသိးန့ၣ် တက့ၢ်. ဒီးစီၤပၤ, ဒီးစီၤဟၤမၣ် ဟဲဝဲဆူ တၢ်အီၣ်တၢ်အီအပူၤ လၢနီၢ်အ့ၤစတၢ် ကတဲာ်ကတီၤဝဲလီၤ. 6 ဒီးစီၤပၤ စံးဘၣ် နီၢ်အ့ၤစတၢ် လၢတၢ်အီစပံးထံ အပူၤန့ၣ် နဃ့တၢ် လၢမနုၤတမံၤလဲၣ်. တၢ်ကဟ့ၣ်လီၤအီၤ လၢနၤလီၤ. ဒီးနဃ့ကညးတၢ် လၢမနုၤတမံၤလဲၣ်. တၢ်ကမၤဝဲ တုၤ အဖးဖီ ယဘီယမုၢ်လီၤ. 7 ဒီးနီၢ်အ့ၤစတၢ်စံးဆၢတၢ်, ဒီးစံးဝဲဒၣ်, ယဃ့တၢ်, ဒီးဃ့ ကညးတၢ်န့ၣ်မ့ၢ် အအံၤ, 8 ယမ့ၢ်ဘၣ်ဘျုးဘၣ်ဖှိၣ် လၢစီၤပၤ အမဲာ်ဒီး, ဟ့ၣ်တၢ် လၢယဃ့, ဒီးမၤတၢ် လၢယဃ့ကညးန့ၣ်မ့ၢ်ဂ့ၤ ဒီးစီၤပၤဒီး, မ်စီၤပၤ, ဒီးစီၤဟၤမၣ် ဟဲဆူ တၢ်အီၣ်တၢ်အီ အပူၤ လၢယကတဲာ်ကတီၤ လၢအဂီၢ် တက့ၢ်. ဒီးခဲဂီၤတနံၤန့ၣ် ယကမၤ ဒ်စီၤပၤအကလုၢ် အသိးန့ၣ်လီၤ. 9 ဒီးလၢမုၢ်တနံၤန့ၣ် စီၤဟၤမၣ် ဟးထီၣ်ဒီး အသူၣ်ခုအသးခု, ဒီးအသူၣ်မုာ်အသးမုာ်လီၤ. ဒီးတုၤစီၤဟၤမၣ် ထံၣ်ဘၣ် စီၤမၢ်ဒကဲၤ လၢစီၤပၤ အပဲတရီအပူၤ လၢအတဂဲၤဆၢထၢၣ်ဘၣ်, ဒီးတသုးဘၣ်အသး လၢအဂီၢ်ဘၣ်ဒီး, အသးထီၣ်ဘၣ် စီၤမၢ်ဒကဲၤ ပှဲၤဆၢၣ်ကလာ်လီၤ. 10 ဘၣ်ဆၣ်ဒီး စီၤဟၤမၣ် ကီၤအသး, ဒီးတုၤအဟဲဆူ အဟံၣ်ဒီး, မၢလီၤတၢ်, ဒီး ကိးန့ၢ် ပှၤလၢအအဲၣ်အီၤတဖၣ်, ဒီးအမါ နီၢ်စ့ရ့ၣ်လီၤ. 11 ဒီးစီၤဟၤမၣ် စံးဘၣ်အီၤ လၢအထူးအတီၤ, အလၤကပီၤ, ဒီးလၢအဖိအလံၤ အါဂၤ, ဒီး လၢကယဲၢ် တၢ်လၢစီၤပၤ ပာ်ဒိၣ်ပာ်ထီအီၤ, ဒီးလၢအပာ်အီၤ ဒိၣ်န့ၢ် စီၤပၤ အပဒိၣ်ဖးဒိၣ်, ဒီး အခ့အပှၤတဖၣ်န့ၣ် အဂ့ၢ်အကျိၤလီၤ. 12 ဒီးစီၤဟၤမၣ် စံးဝဲဒၣ်, မ့ၢ်မး နီၢ်ပၤမုၣ် အ့ၤစတၢ် တဒုးဟဲနုာ်ဘၣ် ဒီးစီၤပၤဆူ တၢ်အီၣ်တၢ်အီ လၢအကတဲာ်ကတီၤဝဲ အပူၤ နီတဂၤဘၣ်. ဒုးဟဲနုာ်ထဲယၤ တဂၤဧိၤလီၤ. ခဲဂီၤတနံၤ တၢ်ကိးန့ၢ် စ့ၢ်ကီး ယၤဆူအအိၣ် ဒီးစီၤပၤလီၤ. 13 ဘၣ်ဆၣ်ဒီး ကယဲၢ် တၢ်အဆၢအကတီၢ် လၢယထံၣ်ဘၣ် ပှၤယူဒၤဖိ စီၤမၢ်ဒကဲၤ ဆ့ၣ်နီၤ လၢစီၤပၤ အပဲတရီ အပူၤန့ၣ် အဖၢမုၢ်ဒီး, တၢ်ခဲလၢာ်န့ၣ် တမ့ၢ်ဘၣ်တၢ်ဘၣ်ဒီး ယၤဘၣ်. 14 ဒီးအမါ နီၢ်စ့ရ့ၣ် ဒီးပှၤလၢအအဲၣ်အီၤခဲလၢာ် စံးဘၣ် အီၤ, မ်ပှၤသူၣ်ထီၣ်သ့ၣ်တကျီာ် အထီအပျၢ် ယဲၢ်ဆံ, ဒီး ခဲဂီၤတနံၤန့ၣ် စံးဘၣ် စီၤပၤ ဒ်သိး ပှၤကဘျးထီၣ် စီၤမၢ်ဒကဲၤ လၢအလိၤ, ဒီးလဲၤဒီးစီၤပၤဆူ တၢ်အီၣ်တၢ်အီ အပူၤ ဒီး နသူၣ်ခုနသးခု တက့ၢ်. ဒီးတၢ်တမံၤန့ၣ် ဂ့ၤဝဲ လၢစီၤဟၤမၣ် အမဲာ်, ဒီးမၢ ပှၤသူၣ်ထီၣ်သ့ၣ်တကျီၣ်န့ၣ်လီၤ.

1 တၢ် လၢမုၢ်တနၤန့ၣ် စီၤပၤ မံ တန့ၢ်ဘၣ်, ဒီးမၤလိာ် ပှၤဟဲစိာ်လံာ်ကွဲးနီၣ်တၢ် တနံၤဘၣ်တနံၤ, ဒီးပှၤဖးအီၤ လၢစီၤပၤ အမဲာ်ညါလီၤ. 2 ဒီးပှၤထံၣ်န့ၢ် တၢ်ကွဲးအသး လၢစီၤမၢ်ဒကဲၤ စံးဘၣ်တ့ၢ် လၢစီၤပၤ အပှၤဒ့ဒံၣ် စီၤဘံးကသၤနၤ, ဒီးစီၤတ့ရ့ၣ် လၢအပၢၤကျဲစၢၤ ခံဂၤန့ၣ် ဃုပာ် အစု လၢစီၤပၤ အဃၤၡဝ့ရိၣ် အလိၤလီၤ. 3 ဒီးစီၤပၤ စံးဝဲဒၣ်, ပှၤမၤ စီၤမၢ်ဒကဲၤ လၢတၢ်အလၤကပီၤဒီး တၢ်အဒိၣ်အထီ လၢတၢ်တမံၤအံၤ အဃိ, လၢမနုၤ တမံၤလဲၣ်. ဒီးစီၤပၤ အခ့အပှၤ လၢအမၤတၢ်တဖၣ် စံးဘၣ်အီၤ, ပှၤတမၤဘၣ်အီၤ လၢတၢ်နီတမံၤဘၣ်. 4 ဒီးစီၤပၤ စံးဝဲဒၣ်, မ့ၢ်မတၤအိၣ်ဝဲ လၢဂၢၤပူၤ တဂၤလဲၣ်. ဒီးစီၤဟၤမၣ် ဟဲနုာ် လၢစီၤပၤအဟံၣ်အဂၢၤပူၤ လၢခိတဂၢၤ, ဒ်သိး အကစံးဘၣ် စီၤပၤ လၢအကဘျးထီၣ် စီၤမၢ်ဒကဲၤ လၢသ့ၣ်တကျီၣ် အလိၤ လၢအကတဲာ်ကတီၤပာ် လၢအဂီၢ်လီၤ. 5 ဒီးစီၤပၤ အခ့အပှၤ စံးဘၣ်အီၤ, ကွၢ်ကွၢ်, စီၤဟၤမၣ် ဆၢထၢၣ် လၢဂၢၤပူၤလီၤ. ဒီးစီၤပၤ စံးဝဲဒၣ်, မ်အဟဲနုာ် တက့ၢ်. 6 ဒီးစီၤဟၤမၣ် ဟဲနုာ်, ဒီးစီၤပၤ စံးဘၣ်အီၤ, ပှၤလၢအဘၣ် စီၤပၤအသး လၢအကမၤလၤကပီၤအီၤ တဂၤန့ၣ် ပှၤကမၤအီၤ လၢမနုၤတမံၤလဲၣ်. (ဒီးစီၤဟၤမၣ် ဆိကမိၣ် လၢအသးကံၢ်ပူၤ, ပှၤဘၣ် စီၤပၤအသး လၢအကမၤလၤကပီၤအီၤ ဒိၣ်န့ၢ် ယၤတက့ၢ်, မ့ၢ်မတၤတဂၤလဲၣ်.) 7 ဒီးစီၤဟၤမၣ် စံးဆၢ စီၤပၤ, လၢပှၤလၢအဘၣ် စီၤပၤအသး လၢအကမၤလၤကပီၤအီၤ တဂၤဂၤ အဂီၢ်န့ၣ်, 8 မ်ပှၤ ဟဲစိာ် စီၤပၤ အယၣ် လၢစီၤပၤကၤဝဲ, ဒီးကသ့ၣ် လၢစီၤပၤ ဒိးဝဲ, ဒီးစီၤပၤ အခိၣ်သလုး လၢအပာ် လၢအခိၣ်, 9 ဒီးယၣ် တဘ့ၣ်န့ၣ်, ဒီးကသ့ၣ် တဒုန့ၣ် မ်ပှၤဟ့ၣ်ဝဲ လၢစီၤပၤ အပဒိၣ်ဖးဒိၣ်တဖၣ် အခိၣ်တဂၤ အစုပူၤ, ဒ်သိး အကဒုးကၤ ပှၤလၢအဘၣ် စီၤပၤအသး လၢအကမၤလၤမၤကပီၤအီၤ တဂၤ, ဒီးဒုးဒိးအီၤ လၢကသ့ၣ် လၢဝ့ၢ် အကျဲဧိၤကပူၤဧိၤ, ဒီးကိးထီၣ် လၢအမဲာ်ညါ, ပှၤလၢအဘၣ် စီၤပၤအသး လၢအကမၤလၤကပီၤအီၤ တဂၤန့ၣ် ပှၤကမၤအီၤ ဒ်အံၤလီၤ. 10 ဒီးစီၤပၤ စံးဘၣ် စီၤဟၤမၣ်, မၤချ့ချ့, ဟံးန့ၢ် ယၣ်တဘ့ၣ်န့ၣ်, ဒီးကသ့ၣ်တဒုန့ၣ် ဒ်နစံးအသိး, ဒီးမၤ ပှၤယူဒၤဖိ စီၤမၢ်ဒကဲၤ လၢအဆ့ၣ်နီၤ လၢစီၤပၤ အပဲတရီအပူၤ ဒ်န့ၣ် အသိးတက့ၢ်. လၢကယဲၢ် တၢ်လၢနကတိၤတၢ် အကျါန့ၣ် မၤကပာ်ကွံာ် နီတမံၤ တဂ့ၤ. 11 ဒီးစီၤဟၤမၣ် ဟံးန့ၢ် ယၣ်တဘ့ၣ် ဒီးကသ့ၣ်တဒု, ဒီးဒုး ကၤ စီၤမၢ်ဒကဲၤ, ဒီးဒုးဒိးအီၤ လၢကသ့ၣ် လၢဝ့ၢ်အကျဲဧိၤ ကပူၤဧိၤ, ဒီးကိးထီၣ်ဝဲ လၢအမဲာ်ညါ, ပှၤလၢအဘၣ် စီၤပၤအသး လၢအကမၤလၤမၤကပီၤအီၤ တဂၤန့ၣ် ပှၤကမၤ အီၤ ဒ်အံၤလီၤ. 12 ဒီးစီၤမၢ်ဒကဲၤ ဟဲက့ၤဆူ စီၤပၤ အပဲတရီ, ဒီးစီၤဟၤမၣ် က့ၤက့ၤချ့ချ့ဆူ အဟံၣ်, ဒီးအသူၣ်အုးသးအုး, ဒီးအခိၣ် ကျၢၢ်ဘၢအသးလီၤ. 13 ဒီးစီၤဟၤမၣ် စံးဘၣ် အမါ နီၢ်စ့ရၣ်, ဒီးပှၤလၢအအဲၣ် အီၤခဲလၢာ် လၢကယဲၢ် တၢ်လၢအဘၣ်အီၤလီၤ. ဒီးအပှၤကူၣ်တၢ်သ့တဖၣ်, ဒီးအမါ နီၢ်စ့ရၣ် စံးဘၣ်အီၤ, စီၤမၢ်ဒကဲၤ လၢနလီၤဃံၤသီ လၢအမဲာ်ညါ တဂၤန့ၣ် မ့မ့ၢ်လၢပှၤယူဒၤဖိ အချံအသၣ်ဒီး, နတမၤနၢၤဘၣ်အီၤဘၣ်. မ့မ့ၢ် နကလီၤဃံၤသပှၢ်တၢၢ် လၢအမဲာ်ညါလီၤ. 14 ဒီးကတိၤတၢ် ဒီးအီၤအဖၢမုၢ်ဒီး, စီၤပၤ အပှၤဒ့ဒံၣ် ဟဲချ့ချ့ ဒ်သိး အကဒုးဟဲ စီၤဟၤမၣ် ဆူ တၢ်အီ လၢနီၢ်အ့ၤစတၢ် ကတဲာ်ကတီၤဝဲလီၤ.

1 ဒီးစီၤပၤ, ဒီးစီၤဟၤမၣ် ဟဲဝဲ ဒ်သိး အကအီတၢ် ဒီးနီၢ်ပၤမုၣ် အ့ၤစတၢ်လီၤ. 2 ဒီးခံနံၤတနံၤ လၢတၢ်အီစပံးထံန့ၣ် စီၤပၤ စံးကဒီး နီၢ်အ့ၤစတၢ်, နဃ့တၢ် လၢမနုၤတမံၤလဲၣ်, နီၢ်ပၤမုၣ် အ့ၤစတၢ်ဧၢ, တၢ်ကဟ့ၣ်လီၤနၤလီၤ. ဒီးနဃ့ကညးတၢ် လၢမနုၤတမံၤလဲၣ်. တၢ်ကမၤအီၤ တုၤအဖးဖီ ယဘီယမုၢ်လီၤ. 3 ဒီးနီၢ်ပၤမုၣ် အ့ၤစတၢ် စံးဆၢတၢ်, ဒီးစံးဝဲဒၣ်, စီၤပၤဧၢ, ယမ့ၢ်ဘၣ်ဘျုးဘၣ်ဖှိၣ် လၢနမဲာ်, ဒီးမ့ၢ်ဂ့ၤ ဒီးစီၤပၤဒီး, မ် တၢ်ဟ့ၣ်ယသးသမူ လၢယဃ့တၢ် အဃိ, ဒီးယပှၤတကလုာ် လၢယဃ့ကညးတၢ် အဃိန့ၣ် တက့ၢ်. 4 အဂ့ၢ်ဒ်အံၤ, ပဘၣ်တၢ်ဆါကွံာ်ပှၤ, ယဲဒၣ် ဒီးယပှၤတကလုာ်, ဒ်သိး တၢ်ကမၤဟးဂီၤပှၤ, ဒ်သိးတၢ်ကမၤသံပှၤ, ဒ်သိးတၢ်ကမၤဟါမၢ်ပှၤလီၤ. ပမ့ၢ်ဘၣ် တၢ်ဆါကွံာ် ပှၤလၢကုၢ်ပိာ်မုၣ် ဒီးကုၢ်ပိာ်ခွါ အဂီၢ်ဒီး, ယကအိၣ်ဘှီၣ်ကလာ်လီၤ. ဘၣ်ဆၣ်ဒီး စီၤပၤ အတၢ် လၢအကဟါမၢ်န့ၣ် တၢ်အဒုၣ်အဒါ မၤတၢ် ထဲသိးသိးန့ၣ် တသ့ဘၣ်. 5 ဒီးစီၤပၤ အဃၤၡဝ့ရိၣ် စံးဆၢ နီၢ်ပၤမုၣ် အ့ၤစတၢ်, ဒီး စံးဝဲဒၣ်, အဝဲဒၣ်န့ၣ်မ့ၢ် မတၤတဂၤလဲၣ်. ဒီးပှၤလၢအမၤပှဲၤအသး ဒ်သိး အကမၤတၢ်ဒ်န့ၣ် ဘူၣ်ဝဲတဂၤန့ၣ်, မ့ၢ်အအိၣ်ဖဲလဲၣ်. 6 ဒီးနီၢ်အ့ၤစတၢ် စံးဝဲဒၣ်, ပှၤထီဒါတၢ်, ဒီးပှၤအဒုၣ်အဒါန့ၣ်မ့ၢ် ပှၤအၢ စီၤဟၤမၣ် တဂၤအံၤလီၤ. တုၤနုၤတဘျီ စီၤဟၤမၣ် ပျံၤတၢ် လၢစီၤပၤ, ဒီးနီၢ်ပၤမုၣ် အမဲာ်ညါလီၤ. 7 ဒီးစီၤပၤ ဂဲၤဆၢထၢၣ် လၢတၢ်အီစပံးထံ အပူၤ လၢအသးဒိၣ်ထီၣ်, ဒီးလဲၤဝဲဆူ ဟံၣ် အတၤသၣ်အလီၢ်ပူၤ, ဒီးစီၤဟၤမၣ် ဆၢထၢၣ်ဝဲ ဒ်သိး အကဃ့ကညး နီၢ်ပၤမုၣ် အ့ၤစတၢ် လၢအသးသမူ အဂီၢ်လီၤ. အဂ့ၢ်ဒ်အံၤ ထံၣ်ဝဲ လၢစီၤပၤ တိာ် တၢ်အၢ လၢ အဂီၢ်လီၤ. 8 ဒီးစီၤပၤ ဟဲက့ၤ လၢဟံၣ် အတၤသၣ်အလီၢ်ပူၤ ဆူ တၢ်အီစပံးထံ အလီၢ်, ဒီးစီၤဟၤမၣ် ထိၣ်လီၤပှီၤအသး လၢလီၢ်မံ အဖီခိၣ် ဖဲနီၢ်အ့ၤစတၢ် အိၣ်ဝဲလီၤ. ဒီးစီၤပၤ စံးဝဲဒၣ်, ကဖိးဆူၣ် နီၢ်ပၤမုၣ် လၢဟံၣ်ပူၤ အိၣ်ဒီးယၤ စ့ၢ်ကီးဧါ. တုၤ တၢ်ကတိၤ တထံၣ်ထီၣ်ဖျဲးထီၣ် လၢစီၤပၤအထးခိၣ်ဒီး, ပှၤကျၢၢ်ဘၢ စီၤဟၤမၣ် အမဲာ်လီၤ. 9 ဒီးပှၤဒ့ဒံၣ် စီၤဃၤရဘိနၤ စံးဝဲ လၢစီၤပၤ အမဲာ်ညါ, ကွၢ်ကွၢ်, သ့ၣ်တကျီၣ် အထီအပျၢ် ယဲၢ်ဆံ လၢစီၤဟၤမၣ် မၤဝဲ လၢစီၤမၢ်ဒကဲၤ အဂီၢ် လၢအကတိၤတ့ၢ် တၢ်ဂ့ၤ လၢစီၤပၤ အဂီၢ်တဂၤန့ၣ် အိၣ်ဝဲ ထူၣ်ကလာ် စ့ၢ်ကီး လၢစီၤဟၤမၣ် အဟံၣ်ပူၤလီၤ. ဒီးစီၤပၤ စံးဘၣ်အီၤ, ဘျးထီၣ်အီၤ လၢအလိၤ တက့ၢ်. 10 ဒီးပှၤဘျးထီၣ် စီၤဟၤမၣ် လၢသ့ၣ်တကျီၣ် အလိၤ လၢအကတဲာ်ကတီၤပာ်ဝဲ လၢစီၤမၢ်ဒကဲၤ အဂီၢ်လီၤ. ဒီးစီၤပၤ အသးဒိၣ်ထီၣ် စၢ်လီၤဝဲလီၤ.

1 တၢ် လၢမုၢ်တနံၤန့ၣ် စီၤပၤ အဃၤၡဝ့ရိၣ် ဟ့ၣ်လီၤ ပှၤယူဒၤဖိ အဒုၣ်အဒါ စီၤဟၤမၣ် အဟံၣ် လၢနီၢ်ပၤမုၣ် အ့ၤစတၢ်, ဒီးစီၤမၢ်ဒကဲၤ ဟဲဝဲဆူ စီၤပၤအအိၣ်လီၤ. အဂ့ၢ်ဒ်အံၤ, အဝဲဒၣ်န့ၣ် ဘၣ်ဃးဒီးအီၤ ဒ်လဲၣ်ဒ်လဲၣ်န့ၣ် နီၢ်အ့ၤစတၢ် စံးဘၣ်တဲဘၣ်ဝဲလီၤ. 2 ဒီးစီၤပၤ ဘ့ၣ်လီၤ အပသံး လၢအဟံးန့ၢ်က့ၤ လၢစီၤဟၤမၣ်, ဒီးဟ့ၣ်လီၤဝဲ လၢစီၤမၢ်ဒကဲၤန့ၣ်လီၤ. ဒီးနီၢ်အ့ၤစတၢ် ပာ် စီၤမၢ်ဒကဲၤ လၢစီၤဟၤမၣ် အဟံၣ်အဖီခိၣ်လီၤ. 3 ဒီးနီၢ်အ့ၤစတၢ် ကတိၤကဒီးတၢ် လၢစီၤပၤ အမဲာ်ညါ, ဒီးထိၣ်လီၤပှီၤအသး လၢအခီၣ်ထံး, ဒီးဃ့ကညးဝဲ လၢအမဲာ်ထံလီၤ ဒ်သိး အကဒုးပူၤကွံာ် ပှၤအကၤကးဖိ စီၤဟၤမၣ် အတၢ်အၢ, ဒီးအတၢ်ကူၣ် လၢအကူၣ်တၢ်ထီဒါ ပှၤယူဒၤဖိန့ၣ်လီၤ. 4 ဒီးစီၤပၤ ယူာ်ထီၣ် နီၣ်ထိးထူဆူ နီၢ်အ့ၤစတၢ်, ဒီးနီၢ်အ့ၤစတၢ် ဂဲၤဆၢထၢၣ်, ဒီးဆၢထၢၣ် လၢစီၤပၤ အမဲာ်ညါ, 5 ဒီးစံးဝဲဒၣ်, မ့ၢ်ဂ့ၤဒီးစီၤပၤ, ဒီးယမ့ၢ်ဘၣ်ဘျုးဘၣ်ဖှိၣ် လၢစီၤပၤ အမဲာ်ညါ, ဒီးတၢ်တမံၤအံၤ မ့ၢ်လိၤ လၢစီၤပၤ အမဲာ်ညါ, ဒီးယဲဒၣ်ယမ့ၢ် ဂ့ၤလၢစီၤပၤ အမဲာ်ဒီး, မ်တၢ်ကွဲးဘိးကဒါက့ၤ လံာ် လၢပှၤအကၤကးဖိ, စီၤဟးမဒၤသၤ အဖိခွါ စီၤဟၤမၣ် ကူၣ်ထီၣ်ဝဲ လၢအကွဲးဝဲ ဒ်သိး အကမၤဟးဂီၤ ပှၤယူဒၤဖိ လၢအအိၣ်ဝဲ လၢစီၤပၤ အထံအကီၢ်ခဲလၢာ် အပူၤန့ၣ် တက့ၢ်. 6 အဂ့ၢ်ဒ်အံၤ, တၢ်အၢ လၢအကဘၣ်ယ ပှၤတကလုာ်န့ၣ် ယထံၣ် ကကဲဒ်လဲၣ်. ဒီးတၢ်မၤဟးဂီၤ ယဘူးယတံၢ်န့ၣ် ယထံၣ် ကကဲဒ်လဲၣ်. 7 ဒီးစီၤပၤ အဃၤၡဝ့ရိၣ် စံးဘၣ် နီၢ်ပၤမုၣ် အ့ၤစတၢ်, ဒီးပှၤယူဒၤဖိ စီၤမၢ်ဒကဲၤ, ကွၢ်ကွၢ်, ယဟ့ၣ်လီၤလံ နီၢ်အ့ၤစတၢ် လၢစီၤဟၤမၣ် အဟံၣ်, ဒီးပှၤဘျးထီၣ်အီၤ လၢသ့ၣ်တကျီၣ်န့ၣ် အလိၤ လၢအပာ်အစု လၢပှၤယူဒၤဖိ အလိၤ အဃိ လီၤ. 8 ကွဲးစ့ၢ်ကီး သုဝဲ လၢပှၤယူဒၤဖိ အဂီၢ်, ဖဲအဂ့ၤ လၢသုမဲာ်, လၢစီၤပၤအမံၤ, ဒီးစဲဃာ်ပနီၣ် လၢစီၤပၤ အပသံး တက့ၢ်. အဂ့ၢ်ဒ်အံၤ, လံာ်လၢအကွဲးအသး လၢစီၤပၤအမံၤ, ဒီးစဲဃာ်ပနီၣ် လၢစီၤပၤ အပသံးန့ၣ် ပှၤတမၤကဒံကဒါဘၣ် နီတဂၤဘၣ်. 9 ဒီးအကတီၢ်ဖဲန့ၣ် လၢလါ သၢလါတလါ လၢအမ့ၢ် လါစံဝၣ်, လါထီၣ် ခံဆံသၢနံၤတနံၤန့ၣ် ပှၤ ကိးန့ၢ် စီၤပၤ အပှၤကွဲးလံာ်, ဒီးပှၤကွဲးဝဲ ဒ်ကယဲၢ် တၢ်လၢစီၤမၢ်ဒကဲၤ မၤလိာ် ပှၤယူဒၤဖိ, ဒီးပဒိၣ်ဖးဒိၣ်တဖၣ်, ဒီးပဒိၣ်တဖၣ်, ဒီးထံဧိၤကီၢ်ဧိၤ အပဒိၣ်ဖးဒိၣ်တဖၣ် လၢအအိၣ်ဝဲ လၢဟံၣ်ဒူၤ ပၢၢ်လၢကူၤၡး, ကီၢ်တကယၤ ခံဆံနွံဘ့ၣ်, ဒီးတဘ့ၣ်ဘၣ်တဘ့ၣ် ဒ်ကီၢ်အလံာ်ကွဲးအသး အသိး, ဒီးလၢပှၤအကလုာ်ကလုာ် ဒ်အတၢ်ကတိၤ အကျိာ် အသိး, ဒီးလၢပှၤယူဒၤဖိ ဒ်အလံာ်ကွဲးအသး အသိး, ဒီးဒ်အတၢ်ကတိၤ အကျိာ် အသိးန့ၣ်လီၤ. 10 ဒီးကွဲးဝဲ လၢစီၤပၤ အဃၤၡဝ့ရိၣ် အမံၤ, ဒီးစဲဃာ်ပနီၣ်ဝဲ လၢစီၤပၤ အပသံး, ဒီးဟ့ၣ်ယုၢ် လံာ် လၢပှၤဃ့ၢ်တၢ်ဖိ အစုပူၤ လၢအဒိးကသ့ၣ်, ပှၤဒိးကသ့ၣ်ချ့, ကသ့ၣ်လၤ, ဒီး ကီၤလၤအူးဖိလီၤ. 11 လၢလံာ်ပူၤန့ၣ် စီၤပၤ ဟ့ၣ် ပှၤယူဒၤဖိ လၢအအိၣ် လၢဝ့ၢ် ကိးဖျၢၣ်ဒဲး အပူၤ လၢအကအိၣ်ဖှိၣ်ရိဖှိၣ်, ဒီးဆၢထၢၣ် လၢအသးသမူ အဂီၢ် ဒ်သိး အကမၤဟးဂီၤ ဒီးမၤသံ, ဒီးမၤဟါမၢ် ကယဲၢ် ပှၤဂီၢ်မုၢ်, ဒီးကီၢ်တဘ့ၣ် လၢအကမၤအၢအီၤ အစိအကမီၤ ခဲလၢာ်, ဖိဒံဖိသၣ်, ဒီးပိာ်မုၣ်ပိာ်မၢၤ, ဒီးဂုာ်န့ၢ် အတၢ်ဖိတၢ်လံၤ လၢအတၢ်ဒၣ်ဝဲ အဂီၢ်, 12 လၢမုၢ်တနံၤဃီ လၢစီၤပၤ အဃၤၡဝ့ရိၣ် အကီၢ် ကိးဘ့ၣ်ဒဲး အပူၤ လၢလါ တဆံခံလါတလါ, လၢအမ့ၢ် လါအးဒၢ်, လါထီၣ် တဆံသၢနံၤတနံၤန့ၣ်လီၤ. 13 လံာ်ကွဲးဆဲတၢ်တဘ့ၣ် လၢတၢ်မၤလိာ် အဂီၢ်န့ၣ် ပှၤဘၣ်ဟ့ၣ်ဝဲ လၢကီၢ် ကိးဘ့ၣ်ဒဲး အပူၤ, ဒီးဘၣ်စံးဘၣ်တဲဘၣ် ပှၤကိးကလုာ်ဒဲး, ဒီးပှၤယူဒၤဖိ ကဘၣ်ကတဲာ်ကတီၤတၢ် လၢမုၢ်တနံၤန့ၣ် ဒ်သိး အကမၤအၢဆၢ အဒုၣ်အဒါလီၤ. 14 ဒီးပှၤဃ့ၢ်တၢ်ဖိ လၢအဒိး ကသ့ၣ်ချ့, ဒီးကသ့ၣ်လၤတဖၣ်န့ၣ် ဟးထီၣ်ဝဲ, ဒီးစီၤပၤ အကလုၢ် မၢအလဲၤတၢ်ချ့ချ့ လီၤ. ဒီးတၢ်ဟ့ၣ်တၢ်မၤလိာ်န့ၣ် လၢနူၢ်ၡူၡၣ် အပူၤလီၤ. 15 စီၤမၢ်ဒကဲၤ ဟးထီၣ်ဝဲ လၢစီၤပၤ အအိၣ်, ကူဝဲသိးဝဲ လၢတၢ်ကူတၢ်သိးစီၤပၤ, လၢတၢ်လါ, ဒီးတၢ်ဝါ, အိၣ်ဒီး အခိၣ်သလုးထူဖးဒိၣ်, ဒီးယၣ်ဖှီဝါကဆှၣ်, ဒီးလုးတကုာ်, ဒီးပှၤဝ့ၢ်ဖိ ကိးပသူထီၣ် လၢအသူၣ်ခုအသးခုလီၤ. 16 ပှၤယူဒၤဖိ အိၣ်ဝဲ ဒီးတၢ်ကပီၤ, ဒီးတၢ်သူၣ်ခုသးခု, ဒီး တၢ်သူၣ်ဖှံသးညီ, ဒီးတၢ်လၤကပီၤလီၤ. 17 ဒီးဖဲဒၣ် စီၤပၤအကလုၢ်, ဒီးအတၢ်မၤလိာ် ဟဲဝဲ လၢကီၢ် တဘ့ၣ်လၢ်လၢ် အပူၤ, ဒီးလၢဝ့ၢ် တဝ့ၢ်လၢ်လၢ် အပူၤန့ၣ် ပှၤယူဒၤဖိ အိၣ်ဝဲဒီး တၢ်သူၣ်ခုသးခု, တၢ်သူၣ်ဖှံသးညီ, တၢ်အီၣ်တၢ်အီ, ဒီးမုၢ်နံၤအဂ့ၤ တနံၤလီၤ. ဒီးပှၤကီၢ်ဖိ အါဂၤ ကဲထီၣ် ပှၤယူဒၤဖိလီၤ. အဂ့ၢ်ဒ်အံၤ, တၢ်ပျံၤ ပှၤယူဒၤဖိ လီၤဘၣ်အလိၤလီၤ.

1 ဒီးလၢလါ တဆံခံလါတလါ လၢအမ့ၢ် လါအးဒၢ်, လါထီၣ် တဆံသၢနံၤတနံၤန့ၣ် တုၤစီၤပၤ အကလုၢ် ဒီးအတၢ်မၤလိာ် သုးဘူးအသး လၢအကမၤအသးဒီး, မုၢ်တနံၤ လၢပှၤယူဒၤဖိ အဒုၣ်အဒါ မုၢ်လၢ်ဝဲ လၢအကပၢအီၤန့ၣ်, (ဘၣ်ဆၣ်ဒီး တၢ်ဘိးကဒါတၢ် တုၤပှၤယူဒၤဖိ ပၢ ပှၤလၢအသးဟ့အီၤတခီလီၤ), 2 ပှၤယူဒၤဖိ အိၣ်ဖှိၣ်ရိဖှိၣ် လၢဝ့ၢ်တဖၣ်အပူၤ, လၢစီၤပၤ အဃၤၡဝ့ရိၣ် အထံအကီၢ် ကိးဘ့ၣ်ဒဲး အပူၤ, ဒ်သိး အကပာ်အစု လၢပှၤလၢအဃုမၤအၢအီၤ အလိၤ, ဒီးပှၤတဆၢထၢၣ်ဘၣ် လၢအမဲာ်ညါ နီတဂၤဘၣ်. အဂ့ၢ်ဒ်အံၤ, တၢ်ပျံၤအီၤန့ၣ် လီၤဘၣ် လၢပှၤဂီၢ်မုၢ်ခဲလၢာ် အလိၤလီၤ. 3 ဒီးကီၢ်အပဒိၣ်ဖးဒိၣ်, ဒီးပဒိၣ်ဖးဒိၣ်, ဒီးပဒိၣ်ဒီးပှၤ လၢအမၤ စီၤပၤ အတၢ်မၤခဲလၢာ်န့ၣ် မၤစၢၤ ပှၤယူဒၤဖိလီၤ. အဂ့ၢ်ဒ်အံၤ, တၢ်ပျံၤ စီၤမၢ်ဒကဲၤန့ၣ် လီၤဘၣ် လၢအလိၤ လီၤ. 4 အဂ့ၢ်ဒ်အံၤ, စီၤမၢ်ဒကဲၤမ့ၢ် ပှၤအဒိၣ် လၢစီၤပၤအဟံၣ်ပူၤ, ဒီးအမံၤ ဟူထီသါလီၤ လၢထံဧိၤကီၢ်ဧိၤ ကိးဘ့ၣ်ဒဲး အပူၤလီၤ. အဂ့ၢ်ဒ်အံၤ, စီၤမၢ်ဒကဲၤ တဂၤအံၤ ဒံးယံာ်ဒံး ဒိၣ်ထီၣ်လီၤ. 5 ဒီးပှၤယူဒၤဖိ ကျီကွံာ် အဒုၣ်အဒါ ခဲလၢာ် လၢနးအကျီ တၢ်, ဒီးလၢတၢ်မၤသံ, ဒီးလၢတၢ်မၤဟးဂီၤ, ဒီးမၤပှၤ လၢအသးဟ့အီၤတဖၣ်န့ၣ် ဖဲအဘၣ်အသးလီၤ. 6 ဒီးလၢနူၢ်ၡူၡၣ် အပူၤန့ၣ် ပှၤယူဒၤဖိ မၤသံ, ဒီးမၤဟးဂီၤ ပှၤယဲၢ်ကယၤ, 7 ဒီးစီၤပၡၤနဒၤသၤ, ဒီးစီၤဒၤလဖိၣ်, ဒီးစီၤအၤစပၤသၤ, 8 ဒီးစီၤပိၤရသး, ဒီးစီၤအဒၤလယၤ, ဒီးစီၤအရံၤဒသၤ, 9 ဒီးစီၤပၢ်မၤၡတၤ, ဒီးစီၤအရံစဲၤ, ဒီးစီၤအရံဒဲၤ, ဒီးစီၤဝၤယစၤသၤ, 10 ပှၤယူဒၤဖိ အဒုၣ်အဒါ စီၤဟးမဒၤသၤ အဖိခွါ စီၤဟၤမၣ် အဖိခွါ ဆံဆဲၣ်ဂၤလီၤ. မ့မ့ၢ် အတၢ်ဖိတၢ်လံၤန့ၣ် တပာ်ဘၣ်အစု လၢအလိၤဘၣ်. 11 တၢ် လၢမုၢ်တနံၤန့ၣ် ပှၤဟဲစိာ် လၢပှၤဘၣ်တၢ်မၤသံ အီၤ လၢနူၢ်ၡူၡၣ် အပူၤတဖၣ် အတၢ်ဂံၢ် ဆူ စီၤပၤအအိၣ် လီၤ. 12 ဒီးစီၤပၤ စံးဘၣ် နီၢ်ပၤမုၣ် အ့ၤစတၢ်, ပှၤယူဒၤဖိ မၤသံ, ဒီးမၤဟးဂီၤ ပှၤယဲၢ်ကယၤ လၢဝ့ၢ်ၡူၡၣ် အပူၤ, ဒီးစီၤဟၤမၣ် အဖိခွါ ဆံဆဲၣ်ဂၤလံ. လၢစီၤပၤ အထံအကီၢ် လၢအအိၣ်လီၤတဲာ်တဖၣ် အပူၤန့ၣ်မ့ၢ် အမၤလံ မနုၤလဲၣ်. ခဲကနံၣ်အံၤ နဃ့ တၢ်မနုၤတမံၤလဲၣ်, ဒီးတၢ်ကဟ့ၣ်နၤလီၤ. ဒီးနဃ့ကညးဒံး မနုၤတမံၤလဲၣ်, ဒီးတၢ်ကမၤအီၤလီၤ. 13 ဒီးနီၢ်အ့ၤစတၢ် စံးဝဲဒၣ်, မ့ၢ်ဂ့ၤဒီး စီၤပၤဒီး, ပှၤယူဒၤဖိ လၢအအိၣ်ဝဲ လၢၡူၡၣ် အပူၤန့ၣ်, မ်တၢ်ဟ့ၣ်အမၤဝဲ ခဲဂီၤကိာ်တနံၤ ဒ်လၢမုၢ်တနံၤအံၤ အတၢ်မၤလိာ် အသိး, ဒီးမ် ပှၤဘျးထီၣ် စီၤဟၤမၣ် အဖိခွါ ဆံဆဲၣ်ဂၤ လၢသ့ၣ်အလိၤ တက့ၢ်. 14 ဒီးစီၤပၤ စံးဝဲ လၢပှၤဘၣ်မၤတၢ်ဒ်န့ၣ်, ဒီးတၢ်ဟ့ၣ်လီၤ တၢ်မၤလိာ် လၢၡူၡၣ် အပူၤ, ဒီးပှၤဘျးထီၣ် စီၤဟၤမၣ် အဖိခွါ ဆံဆဲၣ်ဂၤလီၤ. 15 ဒီးပှၤယူဒၤဖိ လၢအအိၣ်ဝဲ လၢၡူၡၣ်အပူၤတဖၣ်န့ၣ် အိၣ်ဖှိၣ်ရိဖှိၣ် လၢလါအးဒၢ်, လါထီၣ် တဆံလွံၢ်နံၤတနံၤ စ့ၢ်ကီး, ဒီးမၤသံ ပှၤသၢကယၤ လၢၡူၡၣ် အပူၤ, ဒီးတပာ်ဘၣ် အစု လၢတၢ်ဖိတၢ်လံၤ အလိၤဘၣ်. 16 ဒီးပှၤယူဒၤဖိ လၢအအိၣ်လီၤတဲာ် လၢစီၤပၤ အထံအကီၢ်တဖၣ် အပူၤန့ၣ် အိၣ်ဖှိၣ်ရိဖှိၣ်, ဒီးဆၢထၢၣ် လၢအသးသမူ အဂီၢ်, ဒီးအိၣ်ဘှံးဝဲ, တဘၣ်လၢၤ တၢ်ကိၢ်တၢ်ဂီၤ လၢအဒုၣ်အဒါဘၣ်. ဒီးမၤသံ အဒုၣ်အဒါ နွံကလး ယဲၢ်ကထိ, (ဒီးတပာ်ဘၣ်အစု လၢတၢ်ဖိတၢ်လံၤ အလိၤဘၣ်), 17 လၢလါအးဒၢ်ပှဲၤထီၣ် တဆံသၢနံၤတနံၤလီၤ. ဒီး တဆံလွံၢ်နံၤတနံၤန့ၣ် အိၣ်ဘှံးဝဲ, ဒီးပာ်ဝဲ လၢတၢ်အီၣ်တၢ်အီ, ဒီးတၢ်သူၣ်ခုသးခု အမုၢ်တနံၤလီၤ. 18 ဒီးပှၤယူဒၤဖိ အိၣ်လၢၡူၡၣ်အပူၤတဖၣ်န့ၣ် အိၣ်ဖှိၣ်ရိဖှိၣ် လၢတဆံသၢနံၤတနံၤ, ဒီးလၢတဆံလွံၢ်နံၤတနံၤလီၤ. ဒီးလၢတဆံယဲၢ်နံၤတနံၤန့ၣ် အိၣ်ဘှံးဝဲ, ဒီးပာ်ဝဲ လၢတၢ်အီၣ်တၢ်အီ, ဒီးတၢ်သူၣ်ခုသးခု အမုၢ်တနံၤလီၤ. 19 မၤသးဒ်န့ၣ် ဒီးပှၤယူဒၤဖိ လၢအအိၣ် လၢသဝီတဖၣ် အပူၤ လၢအအိၣ်ဝဲဆိးဝဲ လၢဝ့ၢ်တအိၣ်ဘၣ်ဒီး အခိၣ်ဒူတဖၣ်န့ၣ် ပာ်လါ အးဒၢ် တဆံလွံၢ်နံၤတနံၤ လၢတၢ်သူၣ်ခုသးခု ဒီးတၢ်အီၣ်တၢ်အီ, ဒီးမုၢ်တနံၤအဂ့ၤ, ဒီးတၢ်ဟ့ၣ်ယုၢ်လိာ်အသး သကိးသကိး လၢတၢ်အဂီၢ်တဖၣ် အမုၢ်တနံၤလီၤ. 20 ဒီးစီၤမၢ်ဒကဲၤ ကွဲးတၢ်န့ၣ်တဖၣ်, ဒီးဟ့ၣ်ယုၢ် လံာ် လၢပှၤယူဒၤဖိ ခဲလၢာ် လၢအအိၣ်ဝဲ လၢစီၤပၤ အဃၤၡဝ့ရိၣ် အထံအကီၢ်ခဲလၢာ် အပူၤ လၢအဘူး ဒီးလၢအယံၤ, 21 ဒ်သိး အကဒုးအိၣ်ဂၢၢ်ဆိးကျၢၤတၢ် လၢအကျါ, လၢအကတိၢ်န့ၢ် လါအးဒၢ် တဆံလွံၢ်နံၤတနံၤ, ဒီးတဆံယဲၢ်နံၤတနံၤ ကိးနံၣ်ဒဲး တနံၣ်ဘၣ်တနံၣ်, 22 မုၢ်နံၤတဖၣ် လၢပှၤယူဒၤဖိ အိၣ်ဘှံးဝဲ, တဘၣ်လၢၤ တၢ်ကိၢ်တၢ်ဂီၤ လၢအဒုၣ်အဒါဘၣ်, ဒီးလါတလါ လၢအလဲလိာ် တၢ်သူၣ်အုးသးအုး လၢတၢ်သူၣ်ခုသးခု, ဒီးလၢအလဲလိာ် ဟီၣ်တၢ်ယၢၤတၢ် လၢမုၢ်တနံၤအဂ့ၤန့ၣ်, ဒ်သိး အကပာ်အီၤ လၢတၢ်အီၣ်တၢ်အီ, ဒီးတၢ်သူၣ်ခုသးခု, ဒီးတၢ်ဟ့ၣ်ယုၢ်လိာ်အသး သကိးသကိး လၢတၢ်အဂီၢ်တဖၣ်, ဒီးတၢ်ဟ့ၣ် ပှၤဖှီၣ်ဖိယာ်ဖိ အတၢ်အမုၢ်နံၤတဖၣ်လီၤ. 23 ဒီးပှၤယူဒၤဖိ အၢၣ်လီၤအီလီၤ လၢအကမၤဝဲ ဒ်အမၤသီ အသိးန့ၣ်, ဒီးဒ်စီၤမၢ်ဒကဲၤ ကွဲးန့ၢ်အီၤ အသိးန့ၣ်လီၤ. 24 အဂ့ၢ်ဒ်အံၤ, ပှၤယူဒၤဖိ ခဲလၢာ် အဒုၣ်အဒါ ပှၤအကၤကးဖိ စီၤဟးမဒၤသၤ အဖိခွါ စီၤဟၤမၣ် ကူၣ်ဝဲ လၢအကမၤဟးဂီၤ ပှၤယူဒၤဖိ, ဒီးတ့ၢ်လီၤပူရး (ဒ်ပစံးတၢ် အသိး ဖးတၢ်) ဒ်သိး အကမၤလၢာ်ကွံာ်အီၤ, ဒီးမၤဟးဂီၤအီၤ, 25 ဘၣ်ဆၣ်ဒီး တုၤနီၢ်အ့ၤစတၢ် ဟဲဝဲဆူ စီၤပၤ အမဲာ်ညါဒီး, အဝဲဒၣ် မၤလိာ်ဝဲ လၢလံာ်ပူၤ လၢအတၢ်ကူၣ်တၢ်အၢ လၢအကူၣ်ထီဒါ ပှၤယူဒၤဖိ, ကဟဲဘၣ် ကဒါက့ၤ လၢအခိၣ်ဒၣ်ဝဲ, ဒီးအဝဲဒၣ် ဒီးအဖိခွါတဖၣ် ကဘၣ် တၢ်ဘျးထီၣ် အီၤ လၢသ့ၣ်အလိၤလီၤ. 26 မၤသးဒ်န့ၣ် ဒီးပှၤကိးန့ၢ် မုၢ်နံၤတဖၣ် လၢပူရံၣ်ထွဲပူရး အမံၤအခံလီၤ. မၤသးဒ်န့ၣ်ဒီး လၢလံာ်အံၤ အတၢ်ကတိၤ ခဲလၢာ် အဃိ, ဒီး လၢကယဲၢ် တၢ်လၢအထံၣ်ဘၣ်ဝဲ လၢတၢ်တမံၤန့ၣ် အဂ့ၢ်အကျိၤ, ဒီးတၢ်လၢအဘၣ်အီၤအဃိ ဒီး, 27 ဒ်သိး အသု တမၤကပာ် တဂ့ၤ, ပှၤယူဒၤဖိ စံၣ်ညီၣ်ဝဲ, ဒီးအၢၣ်လီၤအီလီၤ လၢအဂီၢ်, ဒီးလၢအချံအသၣ် အဂီၢ်, ဒီး ကယဲၢ် ပှၤလၢအစဲဘူးအသး ဒီးအီၤ အဂီၢ်, လၢအကတိၢ်န့ၢ် မုၢ်ခံနံၤန့ၣ် ဒ်အကွဲးတၢ် အသိး, ဒီးဒ်အဆၢအကတီၢ် အသိး ကိးနံၣ်ဒဲး, 28 ဒီးလၢတၢ်ကဒုးသ့ၣ်နီၣ်ထီၣ်က့ၤ မုၢ်နံၤတဖၣ် လၢပှၤအစိၤစိၤအဃၣ်ဃၣ်, လၢပှၤ တဒူၣ်လၢ်လၢ်, ဒီးလၢကီၢ် တဘ့ၣ်လၢ်လၢ်, ဒီးလၢဝ့ၢ် တဖျၢၣ်လၢ်လၢ် အပူၤ, ဒီးလၢပူရံၣ် အမုၢ်နံၤတဖၣ်န့ၣ် တၢ်တမၤကပာ်ဘၣ် လၢပှၤယူဒၤဖိ အကျါဘၣ်, ဒီးတၢ်ဒုးသ့ၣ်နီၣ်ထီၣ်က့ၤ အီၤ တဆိတ့ၢ်ဘၣ် လၢအချံအသၣ် အကျါဘၣ်. 29 ဒီးစီၤအဘံဃယ့းလး အဖိမုၣ် နီၢ်ပၤမုၣ် အ့ၤစတၢ်, ဒီးပှၤယူဒၤဖိ စီၤမၢ်ဒကဲၤ ကွဲးဝဲ လၢတၢ်အစိအကမီၤ ခဲလၢာ် ဒ်သိး အကမၤဂၢၢ်မၤကျၢၤ လံာ်ပူရံၣ် ပှဲၤထီၣ် ခံဘ့ၣ်တဘ့ၣ်န့ၣ်လီၤ. 30 ဒီးဟ့ၣ်ယုၢ် လံာ် အိၣ်ဒီး တၢ်ကတိၤအမုာ်အဖိး အမ့ၢ်အတီဆူ ကယဲၢ် ပှၤယူဒၤဖိ အိၣ်ဝဲ လၢကီၢ်တကယၤ နွံဆံဘ့ၣ် လၢစီၤအဃၤၡဝ့ရိၣ် အဘီမုၢ်အပူၤ, 31 ဒ်သိး အကမၤဂၢၢ်မၤကျၢၤ ပူရံၣ် အမုၢ်နံၤတဖၣ် လၢအဆၢအကတီၢ်, ဒ်ပှၤယူဒၤဖိ စီၤမၢ်ဒကဲၤ, ဒီးနီၢ်ပၤမုၣ် အ့ၤစတၢ် စံၣ်ညီၣ်ဝဲ အသိး, ဒီးဒ်အစံၣ်ညီၣ် လၢအဂီၢ်ဒၣ်ဝဲ ဒီးလၢအချံအသၣ် အဂီၢ် အသိးန့ၣ်, တၢ်ဘၣ်ဃးဒီး အတၢ်ဒုၣ်တၢ်အီၣ်, ဒီး အတၢ်ကိးပသူထီၣ်န့ၣ်လီၤ. 32 ဒီးနီၢ်အ့ၤစတၢ် အတၢ်မၤလိာ် ဒုးအိၣ်ဂၢၢ်ဆိးကျၢၤတၢ် ဘၣ်ဃးဒီး ပူရံၣ်, ဒီးကွဲးအသး လၢလံာ်ပူၤလီၤ.

1 ဒီးစီၤပၤ အဃၤၡဝ့ရိၣ် ဃ့သွဲ လၢပှၤကီၢ်ဖိ, ဒီးလၢပှၤကီးဖိ လၢပီၣ်လဲၣ်ပူၤလီၤ. 2 ဒီး ကယဲၢ် အမၤတၢ် ဘၣ်ဃးဒီး အစိအကမီၤ, ဒီးအဒိၣ်အထီ, ဒီးတၢ်ဒုးနဲၣ် စီၤမၢ်ဒကဲၤ အဒိၣ်အထီ လၢစီၤပၤ ပာ်ဒိၣ်ပာ်ထီအီၤ ခဲလၢာ်န့ၣ် ကွဲးအသး လၢမၤဒဲ ဒီးပၤရၣ် အစီၤပၤ အလံာ်ကွဲးနီၣ် တၢ်အပူၤ, တမ့ၢ်ဘၣ်ဧါ. 3 အဂ့ၢ်ဒ်အံၤ, ပှၤယူဒၤဖိ စီၤမၢ်ဒကဲၤမ့ၢ် ပှၤခီၣ်ထံးတဂၤ လၢစီၤပၤ အဃၤၡဝ့ရိၣ် အဖီလာ်, ဒီးဒိၣ်ဝဲ လၢပှၤယူဒၤဖိ အကျါ, ဒီးဘၣ်အဒီပုၢ်ဝဲၢ် ဂီၢ်မုၢ်အသး, ဒီးဃုဒုးထူးထီၣ် တီၤထီၣ် အပှၤဂီၢ်မုၢ်, ဒီးကတိၤ တၢ်မုာ်တၢ်ဖိး ဒီးအချံအသၣ် ခဲလၢာ်လီၤ.